text:
EXITOSO MISION VIRTUAL ENTRE PROME MINISTER Y DIRECTORNAN DI UNHCR
Anualmente, Directornan di United Nations High Commissioner for Refugees (UNHCR) basa na Washington DC, ta organisa un bsihita oficial cerca Prome Minister Evelyn Wever-Croes. E aña aki, debi n’e pandemia, e bishita a bira un bishita virtual comunicando cu Director y representantenan di UNHCR basa na Merca, Panama, Trinidad & Tobago y Aruba.
Di parti di Aruba, Prome Minister y Minister di Husticia a lidera e ekipo di Aruba cu tabata consisti di Directornan di DIMAS, IASA, BRA y tambe Ketenmanagers.
Motibo principal di e mision virtual tabata e introduccion di e UNHCR team nobo bou maneho di sr. Jose Samaniego, kende na augustus 2020 a keda apunta como Director Regional p’e Americas Bureau y tambe pa informa Prome Minister Wever-Croes di e transformacion di e organizacion cu ta inclui un enfoke mas grandi riba e parti di regionalisacion y decentralisacion.
UNHCR America’s Bureau a realoca di Geneva pa Panama pa asina ta mas cerca di e “front lines” di e situacionnan di crisis manera na Venezuela y America Central.
Prome Minister a gradici UNCHR pa nan cooperacion, colaboracion y donacion durante e dos añanan y a enfatisa e importancia di mantene un bon relacion cu organisacionnan internacional.
Di nan banda, UNHCR, tambe a expresa nan gradecimento pa cu e atencion y bon trato cu nan tin cu e diferente departamentonan di Gobierno y a indica cu nan ta dispuesto pa yuda cu cualkier peticion pa cu ayudo tecnico y trainingnan specialisa na beneficio di ambos partido.


c: text/html

text:
Na EPB tin 33 hoben cu no por a cuminsa scol ainda pa cual ta lamenta esaki. 21 di e hobennan aki ta cay bou di EPB Oranjestad y 12 ta cay bou di EPB San Nicolas. Ora cu como e Minister nobo encarga cu enseñansa Endy Croes a haci pregunta di e situacion, a ricibi informacion cu tin un norma pa locual ta trata oranan extra (over uren). E norma ta encera cu maestronan no por pasa 4% na ora extra. Teniendo na cuenta cu pareu cu e norma aki tin e ley di ‘leerplicht’, mesora Minister Croes a haci e peticion pa inspectie comunica cu EPB pa por yega na un solucion.
E conseho cu a ricibi di inspectie ta positivo pa nan por habri dos klas mas. Sinembargo eorey lo bay surpasa e norm y e Minister encarga lo tin cu tuma un decision al respecto esaki. A base di calculacionnan preliminario si habri e dos klasnan e norma lo cambia pa algo bou di 6%.
‘Mirando e importancia di e situacion, leerplicht y e vision pa percura pa brinda estudio di calidad pa tur nos muchanan, nos a pidi pa mira internamente den nos propio presupuesto con por aloca extra placa pa esaki,’ Minister Croes a bisa.
Concluyendo Minister Croes a bisa cu e situacion ta bayendo riba e bon caminda y e siman aki lo concretisa e solucion pa e problema aki y habri e dos klasnan. ‘E ta nos deber pa percura cu e muchanan aki haya scol y cuminsa scol. Ta premira cu pa otro siman lo tin e solucion pa e hobennan aki por cuminsa nan scol.’

robotstxt: allowed

filter: keep


text:
ORANJESTAD – E periodistanan Nelson “Speed” Andrade y Marko Espinoza a hala nan apelacion aden di e caso Kinikini, osea asunto di portofoon di polis. Abogado di ambos periodista, esta mr Chris Lejuez a confirma awe mainta pa noticiacla cu enberdad nan a hala e caso aden. Riba e motibo di esaki, e abogado a bisa cu mester puntra nan dos. E caso di apelacion tabata poni pa tuma lugar mayan diamars, hunto cu e polis Rasmijn cu tambe a keda sentencia e tempo ey pa su envolvimento. Su caso si ta sigui mayan mainta 9:30am. Cu e cancelacion di e apelacion di e dos periodistanan, e veredicto di e caso bira defintivo. Esey kier men cu tanto “Speed” Andrade y Espinoza ta keda sentencia di a comete heling intencional, (e hecho di kita, bende of tramita algo cu a wordo haya illegalmente) y malversacion intencional di un portofoon di polis, y a scucha informacion di polis y retransmiti esaki pa otronan scucha.
E SENTENCIA
Tabata riba 15 di juli na 2019 cu huez a dicta legalmente proba cu tanto Andrade como Espinoza a wordo haya culpable di e actonan menciona. Pa esaki a sentencia ambos persona conforme e peticion di fiscal, cu ta trabou comunitario pa ambos, esta 240 ora pa Andrade y 180 pa Espinoza. Si ambos no cumpli cu e sentencia, tin castigo di prison di 120 y 90 dia respectivamente. Ambos a apela e tempo ey.
E CASO
Ministerio publico durante e caso a pidi castigo di 180 y 240 hora di trabou comunitario respectivamente pa periodistanan Espinoza y Andrade y 240 ora pa agente policial Rasmijn, den e caso di portofoon di polis, conoci como caso Kini Kini. Ta trata di e caso unda cu e polis ta sospecha di a malversa un portafoon di polis y e periodistanan di a usa e portafoon pa ricibi noticia di polis. Huez a suspende e caso pa almuerzo y lo continua despues cu defensa di e spspechosonan y palabra final
CARGONAN
Despues cu Ministerio Publico a presenta e cargonan contra e respectivo sospechosonan, Huez a confronta e sospechosonan cu nan respectivo cargonan. Entre otro a confronta e polis Rasmijn con bin nunca a raporta e radio perdi. Segun e polis, e radio no tabata perdi, pero tabata ora cu e charger di radio di un di su coleganan a perde, a cuminsa busca esey y a bin nota cu di dje tambe tabata perdi. A confronta e sospechosonan cu e hecho cu tin informacion via e GPS (Global Positioning System) di e radio, cu ta ubike na cierto sitionan riba diferente fecha. Hunto cu declaracionan di un di e sospechosonan (e periodista Espinoza), Fiscal ta haya comproba cu e radio tabata den poder di e sospechosonan, y cu e confesion di Espinoza ta confirma e informacion di e GPS pa loke ta localidad di e portafoon y e charger.
DESMENTI
E polis a desmenti rotundamente cu el a duna un periodista su radio, y cu e informacion di GPS no ta cuadra cu realidad. El a sigura huez cu for di momento cu el a haya e radio (December 2015), cu e tabatin e radio te na momento cu esey a wordo entrega bek na 2018. E ta haya hopi straño cu e GPS ta marca e loke cu OM ta sigura. Loke no a yuda Rasmijn, ta e confesion di Espinoza, cu a confirma cu e radio tabata den su poder, y cu riba orden ‘di mi hefe Speed’, e radio a wordo duna bek na Rasmijn, y cu Rasmijn a ricibi e radio bek. Algo cu e polis a desmenti. Andrade di otro banda, tambe ta desmenti di tabatin radio den su poder y cu e unico cos cu ta berdad ta cu e conoce Rasmijn, y cu nan ta amigo. Pero tur otro pregunta, no a haya contesta ya cu Andrade a usa su derecho di ‘keta keto’. Segun Andrade, e ta un periodista pa 30 aña y si e divulga informacion di su fuente(nan) e por wel di bay cas numa, basa riba e pensamento cu si un periodista divulga su fuente, e credibilidad di e periodista no tey mas y su trabou ta caba tambe. El a opta despues pa no papia mas y a dirigi tur otro pregunta, pa su abogado Chris Lejuez. Espinoza di otro banda, a confirma su declaracionan haci anteriormente na recherché. De hecho ora cu huez a puntra Espinoza, si e ta para tras di e declaracion, el a bisa cu si. Despues si, Espinoza a mustra cu durante un di su ultimo interogacionan (e di 4 di 6), el a wordo poni bou di presion, cu e menasa cu ‘si mi no declara, nan lo deporta mi mama y detene henter mi famia’. Huez a puntra pakico e no a informa di esey prome riba cual Espinoza no a duna contesta. Declaracionan di Espinoza a haci dificil pa e otronan, mirando cu e ta confirma no solamente cu e tabatin e radio, sino cu a construi henter un network pa por a sigui suministra informacionan obteni, na otro periodistanan. Algun di nan, ta wordo investiga ainda y lo bin dilanti despues di zomer, mescos cu un of dos polis. Por lo menos, segun fiscal.
ORANJESTAD - Ministerio Publico lo cuminza entrante dialuna prome di november venidero cu ehecucion di sentencianan di boetnan di trafico. Personanan cu tin un condena irrevocable pa delitonan di trafico, lo wordo busca activamente pa Ministerio Publico y hiba KIA pa sinta nan detencion. KIA a prepara algun cel extra pa cu e meta aki. Funcionarionan di CEA (Cuerpo Especial di Aruba) lo sali riba caminda diariamente den nomber di Ministerio Publico. Nan lo tin un mashin di pin portatil den auto pa asina personanan cu ainda ta desea pa paga nan boetnan habri (y evita cu nan lo wordo transporta), por swipe. Una vez CEA yega na hende su cas, no ta posible mas pa yega na un areglo di pago
ORANJESTAD – Awe Fiscal a duna orden pa e conocido fisioterapista Rudy Cartientrega su mes atrobe na KIA. Esaki mientras cu recientemente e la wordo lagaden libertad despues di e sentencia. E cambio a bin ora cu Fiscal a apela e sentencia di Corte den Promer Instancia. Manera por corda, Corte den Promer Instancia a declara Rudy Carti liber di un total di 4 di e 8 acusacionan di lo a mishi y penetra un dama cu e lo a duna masashi. Na e occasion ey, Corte a condena Carti na 2 aña di prison di cual 1 aña ta condicional cu un tempo di prueba di 2 aña. Por corda con e mesun dia Rudy Carti por a bay cas, como un homber liber ya cu e sentencia y e periodo cu e tabata sera den KIA tabata permiti esey.
ORANJESTAD – Awe 2 or di merdia Corte den Promer Instancia a trata e caso di expropiacion (kita propiedad) contra Paul Croes, relaciona cu labamento di placa. Por a compronde cu un Hues y un Griffier di Curacao a bin Aruba specialmente pa tratamento di e caso aki. E Hues di Curacao a mustra cu for di documentonan di tratamento di e casonan den Promer Instancia y e sentencia di Corte Superior por compronde Melony Croes Paesch a wordo declara liber di a laba 209 mil florin. Hof su decision ta cu Paul Croes ta culpable di a laba 183 mil florin.
ORANJESTAD – Ex minister Paul Croes a dicidi cu ta bay Corte di Casacion. Asina e la declara awe diahuebs na prensa despues cu a trata e caso di confiscacion. Segun e ex mandatario, a evalua basta fuerte den seno familiar riba e resultado di e caso penal Ibis recientemente, tambe cu abogadonan y a dicidi cu ta apela esaki mas leu. Primordialmente pasobra no ta di acuerdo cu e proceso con esaki a wordo trata. Tabatin actonan illegal di parti di Procurador General y Ministerio Publico den e caso aki segun e ex mandatario. E ta mustra cu ley na Aruba ta bisa hopi cla cu e unico persona cu por persigui un minister den funcion, ta e PG. Fiscal of Ministerio Publico no por hacie esaki riba su mes. Segun Croes, nan (su ekipo legal) no a haya e asina yama ‘bijzondere aanwijzing’ of aprobacion firma di PG den e dossier den caso Ibis. Loke a haya ta un carta no firma na Hof, cu ta apodera Ministerio Publico pa persigui e mandatario, locual ta haci cu e carta e ora no tin validez. Ademas, segun e ex mandadatario, e carta tabata fecha despues cu e caso a cuminsa. Segun e ex mandatario, e ta yama esaki ‘te gek voor woorden’, y ta considera esaki un di e foutnan procedural. Ora cu un fiscal actua riba su mes, e ta actua illegalmente segun e ex mandatario.
ORANJESTAD – Ex minister Paul Croes a keda desapunta cu e sentencia di Hof diamars merdia contra dje, unda cu a kere cu lo absolvie di e cargonan y a toch haya castigo di prison. Berdad e castigo a keda reduci di inicialmente 5 aña (pidi pa Ministerio Publico), pa 4 aña (sentencia den corte di prome instancia) y finalmente Hof awe a baha esaki te 3 aña. Segun Croes, e tres huesnan no a tene consideracion cu hopi punto manera cu el a kere y ta haya cu algun caminda a bay ‘te kort door de bocht’, pues no a tuma mas tempo pa evalua e puntonan den profundidad, y a keda superficial.
ORANJESTAD – Hof diamars a sentencia ex minister Paul Croes na 3 aña di castigo di prison, 1 menos cu e la haya den prome instante, y 8 aña pa tanto prohibicion di traha como ambtenaar y participa activamente den politica. E ultimo dos cargonan a keda reduci cu 2 aña tambe. Sinembargo, Hof a haya Croes culpable pa tur 6 cargo cu tabata sospeche di dje, mientras cu den prome instancia a declare liber di uno.


text:
Oshi no Idol ga Tonari no Heya ni Hikkoshite Kita Manga
Resumen:
La Idol de un otaku se muda al lado de su departamento. ¡Y es un sueño hecho realidad! Pero resulta que es un poco sádica. ¿Ves algun parecido a algo? No habrá piedad. Y bien, sométete a la chica acosadora de tus sueños.
Oshi no Idol ga Tonari no Heya ni Hikkoshite Kita capítulo
Cerrar todo
Recientes
-
Oshi no Idol ga Tonari no Heya ni Hikkoshite Kita Capítulo 44
Sep 25, 2021
-
Oshi no Idol ga Tonari no Heya ni Hikkoshite Kita Capítulo 43
Jul 04, 2021
-
Oshi no Idol ga Tonari no Heya ni Hikkoshite Kita Capítulo 42
Jul 04, 2021
-
Oshi no Idol ga Tonari no Heya ni Hikkoshite Kita Capítulo 41
Jul 04, 2021
-
Oshi no Idol ga Tonari no Heya ni Hikkoshite Kita Capítulo 40
May 30, 2021
-
Oshi no Idol ga Tonari no Heya ni Hikkoshite Kita Capítulo 39
May 30, 2021
-
Oshi no Idol ga Tonari no Heya ni Hikkoshite Kita Capítulo 38
Apr 26, 2021
-
Oshi no Idol ga Tonari no Heya ni Hikkoshite Kita Capítulo 37
Apr 03, 2021
-
Oshi no Idol ga Tonari no Heya ni Hikkoshite Kita Capítulo 36
Feb 09, 2021
-
Oshi no Idol ga Tonari no Heya ni Hikkoshite Kita Capítulo 35
Feb 09, 2021
-
Oshi no Idol ga Tonari no Heya ni Hikkoshite Kita Capítulo 34
Feb 09, 2021
-
Oshi no Idol ga Tonari no Heya ni Hikkoshite Kita Capítulo 33
Feb 09, 2021
-
Oshi no Idol ga Tonari no Heya ni Hikkoshite Kita Capítulo 32
Feb 09, 2021
-
Oshi no Idol ga Tonari no Heya ni Hikkoshite Kita Capítulo 31
Feb 09, 2021
-
Oshi no Idol ga Tonari no Heya ni Hikkoshite Kita Capítulo 30
Feb 09, 2021
-
Oshi no Idol ga Tonari no Heya ni Hikkoshite Kita Capítulo 29
Feb 09, 2021
-
Oshi no Idol ga Tonari no Heya ni Hikkoshite Kita Capítulo 28
Feb 09, 2021
-
Oshi no Idol ga Tonari no Heya ni Hikkoshite Kita Capítulo 27
Feb 09, 2021
-
Oshi no Idol ga Tonari no Heya ni Hikkoshite Kita Capítulo 26
Feb 09, 2021
-
Oshi no Idol ga Tonari no Heya ni Hikkoshite Kita Capítulo 25
Feb 09, 2021
-
Oshi no Idol ga Tonari no Heya ni Hikkoshite Kita Capítulo 24
Feb 09, 2021
-
Oshi no Idol ga Tonari no Heya ni Hikkoshite Kita Capítulo 23
Feb 09, 2021
-
Oshi no Idol ga Tonari no Heya ni Hikkoshite Kita Capítulo 22
Feb 09, 2021
-
Oshi no Idol ga Tonari no Heya ni Hikkoshite Kita Capítulo 21
Feb 09, 2021
-
Oshi no Idol ga Tonari no Heya ni Hikkoshite Kita Capítulo 20
Feb 09, 2021
-
Oshi no Idol ga Tonari no Heya ni Hikkoshite Kita Capítulo 19
Feb 09, 2021
-
Oshi no Idol ga Tonari no Heya ni Hikkoshite Kita Capítulo 18
Feb 09, 2021
-
Oshi no Idol ga Tonari no Heya ni Hikkoshite Kita Capítulo 17
Feb 09, 2021
-
Oshi no Idol ga Tonari no Heya ni Hikkoshite Kita Capítulo 16
Feb 09, 2021
-
Oshi no Idol ga Tonari no Heya ni Hikkoshite Kita Capítulo 15
Feb 09, 2021
-
Oshi no Idol ga Tonari no Heya ni Hikkoshite Kita Capítulo 14
Feb 09, 2021
-
Oshi no Idol ga Tonari no Heya ni Hikkoshite Kita Capítulo 13
Feb 09, 2021
-
Oshi no Idol ga Tonari no Heya ni Hikkoshite Kita Capítulo 12
Feb 09, 2021
-
Oshi no Idol ga Tonari no Heya ni Hikkoshite Kita Capítulo 11
Feb 09, 2021
-
Oshi no Idol ga Tonari no Heya ni Hikkoshite Kita Capítulo 10
Feb 09, 2021
-
Oshi no Idol ga Tonari no Heya ni Hikkoshite Kita Capítulo 9
Feb 09, 2021
-
Oshi no Idol ga Tonari no Heya ni Hikkoshite Kita Capítulo 8
Feb 09, 2021
-
Oshi no Idol ga Tonari no Heya ni Hikkoshite Kita Capítulo 7
Feb 09, 2021
-
Oshi no Idol ga Tonari no Heya ni Hikkoshite Kita Capítulo 6
Feb 09, 2021
-
Oshi no Idol ga Tonari no Heya ni Hikkoshite Kita Capítulo 5
Jul 15, 2020
-
Oshi no Idol ga Tonari no Heya ni Hikkoshite Kita Capítulo 4
Feb 01, 2020
-
Oshi no Idol ga Tonari no Heya ni Hikkoshite Kita Capítulo 3
Nov 03, 2019
-
Oshi no Idol ga Tonari no Heya ni Hikkoshite Kita Capítulo 2
Oct 10, 2019
-
Oshi no Idol ga Tonari no Heya ni Hikkoshite Kita Capítulo 1
Sep 26, 2019


text:
Entregá petishon
Bo por entregá bo petishon na dos manera:
- Bo ta pasa serka Ofisina Yudansa pa Víktima i nan ta entregá bo petishon digitalmente pa bo.
- Bo ta prent un formulario di petishon i manda esaki, huntu ku un kopia di bo pasport/sédula/reibeweis i tur otro dokumentu nesesario, ku pòst pa Schadefonds den Hulanda Oropeo.
Schadefonds Geweldsmisdrijven
Antwoordnummer 91052
2509 VC Den Haag, Nederland
Schadefonds ta konsehá bo pa entregá e petishon via di Ofisina Yudansa pa Víktima. Esaki pa motibu ku pòst for di Hulanda Karibense pa Hulanda Oropeo por tarda basta. Ofisina Yudansa pa Víktima por entregá bo petishon digitalmente sin pèrdida di tempu.
Banda di esaki Ofisina Yudansa pa Víktima tin eksperensia ku yenamentu di formulario di petishon i nan sa eksaktamente kiko ta importante pa Schadefonds. Ofisina Yudansa pa Víktima tambe por kontrolá bo identidat di parti di Schadefonds, dor di wak bo pasport/sédula/reibeweis na sitio.


text:
Diabierna dia 25 di Augustus Aruba Certification Program tabata tin e placer di por a entrega certificado di nan programa na un grupo di cuerpo di aduana cu a sigi e curso di Aruba Certification Program.
Aruba Certification Program, conhuntamente cu ATA y Aduana a colabora pa asina e cuerpo di aduana, especialmente e grupo cu a sigi e curso aki cu ta den contacto directo cu nos bishitantenan pa asina nan por brinda informacion corecto y consistente, tanto na nos aeropuerto como na e diferente hafnan unda nos cuerpo di aduana ta presente.
Tabata sumamente importante y valioso e diferente experiencianan cu a wordo intercambia, entre e facilitadornan di e programa y e grupo di aduaneronan. Diferente informacion tocante e experiencia cu bishitante a wordo intercambia, pero tambe puntonan di mehoracion a ricibi atencion debido di Aruba Certification Program como tambe di ATA.
E sesionan tabata hopi dinamico, interactivo y informativo na unda e participacion di cuerpo di aduana tabata energetico y dedica.
Un palabra di danki na gerencia di aduana cu a brinda Aruba Certification Program e espacio pa por a ofrece e curso. Un danki ta bai tambe na ATA como patrocinador di e Aruba Certification Program. Un palabra di pabien y danki ta bai specialmente tambe na cada un di e aduaneronan cu a participa cu tur nan entusiasmo na e curso.
Aruba Certification Program ta orguyoso di por a forma parti na e sesionan cu a caba di tuma lugar y tin tur confiansa cu e proximo sesionanan cu cuerpo di aduana lo ta mes exitoso.
Un invitacion special ta bai na nos comunidad pa bishita e website di cuerpo di aduana pa por keda informa di tur rekisito cu mester tene na cuenta ora di biaha.


text:
Tourism Corporation Bonaire (TCB) ta apuntá Miles B.M. Mercera komo
Direktor, de inmediato. Mercera ta trese dekadanan di eksperensia den e industria global di hospitalidat i
turismo na su ròl nobo, dor di a dirigí programanan den e sektor privá i públiko, ku un enfoke riba strategia
di empresa, merkadeo i desaroyo di marka i destinashon.
“E ta un privilegio pa huntu ku partnernan di e industria kontinuá no solamente riba Boneiru su reputashon
komo un destinashon pristino, ekologiko i deseabel, pero tambe pa mehorá e imagen dor di mustra e
avansenan grandi ku nos isla tabata tin durante último añanan. Pa ofrese e diversidat kulinario, variedat di
akomodashon den gran eskala i e eksperensia elevá,” segun Mercera. “Ta un periodo eksitante den
turismo i huntu ku un tim dinamiko, mi ta antisipá ansiosamente e oprtunidatnan ku lo bini pa nos.”
Mas resien, Mercera tabata un profeshonal independiente di turismo via di su kompania di konsulta, el a
baha for di su puesto na Curaçao Hospitality and Tourism Association pa persigui un ròl den politiká. El a
traha kasi 10 aña den un organisashon den sektor privá, e último 4 añanan e tabatin e posishon di
Presidente i CEO. Durante su karera, Mercera tabata involví den varios proyekto pa e Ministerio di
desaroyo ekonomiko na Kòrsou, inkluyendo maneho di “Level Playing field committee”, ku e obhetivo pa
oumentá e kolekshon di impuesto di tur e provedornan di akomodashon, inkluyendo areglo ku Airbnb; un
ròl ku e komite di transishon di ‘Curaçao Tourism Board’ pa desaroyá un rapòrt di rekomendashon i
implementá e programa di transishon pa ‘Curaçao Tourism Authority’ i partisipashon den e komite di aereo
di Kòrsou, ku e meta pa subi servisio aereo pa e destinashon. Komo un vishonario, el a transformá tambe
ku éksito e asosiashon di hotel pa kumpli ku e ekspektativa di e era nobo dor di implementá i desaroyá
strategía nobo huntu ku e tim.
Mercera no ta deskonosí na Tourism Corporation Bonaire, komo ku el a traha 2 aña den e organisashon na
komienso di su karera komo ‘Online Marketing & Product Development Executive’ promé ku el a djòin e
asosiashon di hotel na Kòrsou komo ‘Marketing and Product advocate’.
“Mi ta ansioso di ta bèk na Boneiru, awor ku mas aña di a sirbi den e industria i ku mas komprenshon di
turismo den e region,” segun Mercera. “Mi obhetivo ta pa uza mi eksperensia pa posishoná Boneiru na un
posishon di kresementu dor di kapitalisá riba e oportunidat pa nos move den un era nobo den turismo.”
Nasé na Hulanda, pero lantá na e islanan ABC den Karibe Hulandes, Mercera tin su ‘Associate degree’ den
‘hotel management’ di Aruba, su Bachelor den ‘International Hospitality and Tourism Management’ di
‘University of Curaçao’, i Master den ‘Consultancy and Entrepreneurship’ di ‘Rotterdam Business School’.
TOURISM CORPORATION BONAIRE TA APUNTÁ MILES MERCERA KOMO DIREKTOR
Tourism Corporation Bonaire (TCB) ta apuntá Miles B.M. Mercera komo


text:
Bosnan a bai Kòrsou kaba ? Ki dia bo ta bai Kòrsou kune ? Ela konose famia ?
Preguntanan ku mi ta hañami kune kada bes mi bisa ku mi ta frei un gai Hulandes. Mi sa ku ta ‘vanzelfsprekend’ ku hende lo hasi e preguntanan aki. Pero tiki ta para ketu na tur loke mester tene kuenta kune ora ku bai Kòrsou ku e frei Hulandes.
E teksto aki ta pa prèt (ku su pida bèrdat den dje). Pero no te sientas ofendido!!!
Pa di prome e Hulandes ku e frei ta papia ta poko lihé i mas amplio. Kiermen mester siñele un tiki Papiamentu anto lag’e skype ratu ratu ku famia, ya nan por kuminsa kustumá ku e aksento i e spit. Mi no ta bisa ku mi famia no ta komprondé ni ku nan no por papia ‘correct Nederlands’. Pero mi ke evitá ku mi lo ta vertaler pa henter un luna largu. ‘Ablif? Wat zei je? Sorry?’ Uhmm… ela puntra si wela tin un tiki funchi mas pe.
Ademas, awendia na Kòrsou ta tur hende ta di tur hende. Mi no ta bisa ku na otro partinan di mundu tur hende ta monógamo, pero mi kiermen… e sistema aki si no por. Kende ta pompa ku hòmb’i ken, esaki a drumi ku muhé djesaya. Ta un tegi. Mi no gusta e kos ei. Bo no ta haña un gana di bai un fakansi romantiko ku bo papi.
Tambe e lastu anjanan aki ta atrako aki atrako aya. Mi stima mi isla masha tantu mes pero ami ta hanjando hopi miedu di bai bek. Mi so òf akompañá, maak niet uit. Komo hende inosente, si bo ta na e lugá inkorekto na e momentu inkorekto, bo ta pompa sigur na Kòrsou. Mi no por gaña si, lastu aña aki e kòntròl di auoridatnan ta megorando i mi ta spera ku lo bin un kambio pa loke ta trata e kriminalidat ku lastu tempu a aumentá.
E último kos ku ta wantami abou di bai Korsou ta e preis di e ticketnan. INKREÍBEL. Den periodo di fakansi ta eksageradamente haltu e preisnan ta. Mi a bai wak pa 22 di dezèmber te ku 5 di yanüari pa ami ku mi gai, TRES MIL EURO !! Ku tres mil euro nos por bai masha lugá mes den Europa. Studiantenan no ta tur bia nan ta sa nan rooster for di den trempan. Pues, hopi bia ta imposibel pa bo kumpra bo ticket for di kuminsamentu di aña, pa bo bai dezèmber. Aña pasá mi a kuminsa skol bèk 2 di yanüari. Universiteit Leiden no ta hasi wega.
Na e otr’un banda, tin hooooopi motibu dikon lo mi hasi mi best pa mi bai Korsou mas pronto ku ta posibel ku mi frei.
Kuminda krioyo, trùk’i pan, laman, BBQ na Caracasbaai, pan di Libanesa, childhood memories, weekendhuis, Wet & Wild den Mambo, Busta Cola (mi no por haña e kos ei niun kaminda den Den Haag), chill band’i kas, hasiment’i redu, papia riba bisiña, djus di Lovers, awa di kranchi. Hombuuuu ta masha kos mi por menshoná.
Aunke nan tin chens di pasa tirabu pa hende robes, mi stima mi isla i mi no por warda pa introdusí mi frei Hulandes.
Check mi blog akinan & komparti esaki ku bo amigunan.


text: Diadomingo anochi a drenta informe di cu un Seadoo lo a bolter den lama y un dama a landa bin canto pero tin 2 hende mas den lama dilanti Ritz Carlton, mesora a dirigi patruyanan na e sitio. Na yegada di e patruya a bin compronde cu aki lo ta trata di un Seadoo cora cu blanco cu a bolter den lama y un mucha muher a yega canto pero e otro 2-nan ainda lo ta den lama. Net na e momentonan ey e otro 2 personanan a logra yega canto sano y salvo cu e Seadoo. Pa tur seguridad polis a tuma nan personalia.


text: Diamars atardi a drenta informe di un caso di maltrato tumndo lugar na un adres na Tanki Leendert, mesora a dirigi un patruya na e sitio. Na yegada di e patruya a bin compronde cu aki no ta trata di un caso di maltrato pero nada mas cu tata poniendo su yiu muher di 15 aña na waterpas. For di merdia e mucha a bira desobediente y tabata tira porta di auto duro papia fresco y pa sorpresa di tur hende e di cu e ta bay sali busca un guy. Su tata a gar’e y no kier a laga e mucha bay. Polis a tuma e mucha over y a bay na warda di polis pa papia cun’e y splik’e cu e cosnan no ta bay asina y cu e tin cu respeta su tata ya cu e ta esun responsabel p’e te ora e bira mayor di edad. E tata tambe a bay warda y polis a papia cu ambos hunto pa asina cos drecha.


text:
ORANJESTAD, Aruba – Tur luna Dr. Horacio E. Oduber Hospital ta otorga certificado na un empleado cu a destaca. E biaha aki a toca Rashidah Maduro, enfermera riba piso Snijdend 3. E coleganan hunto a entrega su nombracion na Hunta di Directiva y ela wordo scogi tambe y a bira empleado di luna di augustus. Coleganan a prepara e luga cu bunita decoracion y a invit’e pa un supuesto ‘meeting. Rashidah tabata hopi sorprendi. Esaki tabata algo cu e no a spera y el a gradici tur colega cu a scog’e.
Rashidah tin cinco aña trahando na Hospital unda ela cuminsa como junior verpleegkundige. Loke e gusta di su trabou ta traha directamente cu e pashentnan, y claro brinda e cuido na e pashent y esey t’e prome motibo pakico ela scoge p’e trabou aki. E calidad di trabou ta importante y sigur continuamente keda mehora y bay dilanti. Esunnan cu kier traha den e tereno di enfermeria, e ta conseha nan tur pa bay p’e pasobra e ta encera masha hopi mes, y ta super dinamico. Un persona den e tipo di trabou aki ta crece den tur sorto di area, pues tur sorto di aspecto pasobra esaki ta un trabou cu bo ta traha cu diferente pashent. Constantemente tin reto pero asina bo ta crece y gana conocemento.
Jarvis Winklaar, zorgmanager di Snijdend 3, a duna di conoce cu coleganan di Rashidah a nomin’e varios biaha. E ta un persona cu semper ta inovativo den tur loke e ta haci y semper t’ey pa tur hende. Sr. Winklaar a duna di conoce cu Rashidah tin curason pa pashent y ta purba tur ora di mira con pa haci e cosnan miho. E ta un teamplayer, tin un actitud positivo y semper ta trata otro cu respet. E ta busca alternativanan pa trabounan por cana ‘smooth’ y ta follow up. E ta scucha otro y ta un persona habri pa haya feedback pero tambe ta duna feedback ora tin mester. Rashidah ta un persona calmo hasta den momentonan druk. E ta creativo y tin talento pa busca solucion. E ta un persona cu hopi empatia cual ta un caracteristica ideal pa e tipo di trabou aki. Entre otro door di esakinan a scog’e como empleado di luna y su coleganan ta contento cu ela wordo nombra tambe door di Directiva di Hospital.
Sr. Winklaar a cuminsa traha cu Rashidah na 2019 y e ta contento cu e ta forma parti di su team. E manera cu Rashidah ta traha ta yuda cu e trabou di dje tambe por bay mas lihe. Henter e team ta uno tremendo, pero den e caso aki Rashidah ta esun cu a destaca y e ta bay e extra miya. Masha pabien cu e bunita reconocimento aki Rashidah!


text:
Siman pasa Lab HOH a celebra Medical Laboratory Professional Week. E aña aki mundialmente ta celebra esaki entre 22 cu 28 di april. En conexion cu esaki ta duna aprecio na e trabao cu e profesionalnan di laboratorio ta haci. Lab HOH kier enfatisa e importancia di e trabou cu e analistanan, laborant y tur cu ta traha den laboratorio ta haci y p’esey kier informa comunidad y pashentnan tocante e balor di nan trabou.
E trabou di analista na Lab ta encera cu nan ta analisa sanger, orina, af etc. y esaki ta yuda e dokternan pa asina por diagnostica pa asina percura pa duna e pashent un bon tratamento pero tambe e ta pa prevencion di enfermedad.
Sra. Cyrielle Laclé-Diaz, analista di Lab HOH, a duna di conoce cu via e testnan di laboratorio e dokternan por sigui e desaroyo di tratamento medico. Loke cu nan ta haci den laboratorio ta confirma e diagnose a base di loke dokter ta pensa cu e pashent tin. Tambe asina aki, dokternan ta mira cu loke nan ta dunando, esta cierto remedinan, ta bayendo bon. Aparte di esey den laboratorio nan ta analisa e biopnan, unda ta mira si esaki ta maligno of benigno.
Lab HOH tin un orario specifico pa brinda servicio pa publico pero nunca ta cera. Nan ta traha 24 ora y 7 dia pa siman pa asina aki e pashent na Hospital por haya un miho diagnostico y un miho continuacion di su tratamento medico.
Sra. Laclé-Diaz ta conta cu a plania diferente actividad p’e personal di laboratorio durante e siman aki. Dialuna e personal di laboratorio a duna e pashentnan un treat extra, unda cu nan por a haya un muffin, cupcake y buscuchi. Tur esaki cu un gradicimento y alabes conscientisa riba e siman importante di Lab HOH. E celebracion a continua diamars atardi cu un hersengymnastiek pa e trahadonan. Parti mainta a tene un chekeo di glucose y colesterol pa ful e personal di Hospital. E acogida tabata basta grandi unda cu 141 colega di Hospital a acudi y nan reaccion tabata hopi great.
Otro actividadnan entre otro tabata e wega tan conoci “mens erger je niet” y diaranson y diahuebs a sigui cu e celebracion di siman di laboratorio na nan localidad di Microbiologia na Sasaki. “E fastioso na trabou ta cu bo no ta haya chens pa comunica of pasa pret hunto, paso nos ta druk cu e trabou diario. P’esey nos a organisa e actividadnan aki pa pasa pret hunto y di biaha tin un tiki teambuilding”, asina Cyrielle a duna di conoce. E siman di laboratorio a termina diasabra cu un “Car Rally Scavenger Hunt” unico y interactivo. El a gradici su coleganan p’e trabou duro cu nan ta haci, pasobra sin nan, e laboratorio no por brinda e servicio necesario pa e pashent. Tambe el a gradici tur pashent pa nan sosten y confiansa den nan.
Pabien na tur profesionalnan den laboratorio cu nan “Medical Laboratory Professional Week”!


text:
Ticketnan ta Disponibel pa cumpra.
Pa asisti na e congreso aki, ta necesario pa obtene un ticket di entrada. E prijs pa ticket ta fl25,-
Unda mi por cumpra ticket?
E ticketnan por wordu cumpra na dos (3) localidat:
- Oficina di Mision Adventista Aruba (Pos Chiquito 47a)
- Dialuna-Diaweps di 9am-4pm
- Diabierne di 9am-12pm
- Oficina di IADPA (Weststraat #39)
- Diamars – Diaweps
- 9am-12pm
- 2pm-5pm
- Diamars – Diaweps
- CITGO BLVD | Citgo Gas Station (Oranjestad)
- CHECKPOINT COLOR N.V. | (Oranjestad)
- ARUBA VISION CENTER | (Oranjestad)
- CITGO Essoville| Citgo Gas Station (San Nicolas)
Kiko lo bo haña na entrada?
E prome dia di e congreso, cual lo ta dia 15 di Juli 2018, bo lo mester presenta na Centro Libertador Betico Croes cu bo ticket. Importante ta pa bo zorg pa e ticket ta intakto ( tin tur 2 pida). Na porta e pida chikito lo wordu ranca y bo lo haña e pida grandi bek hunto cu bo t-shirt y algun materialnan. E pida grandi bo mester trese tur dia y e lo wordu di punch y na final di e congreso, bo lo por haña algun premio teniendo tur e dianan di punch.


text:
Oranjestad-Partido MEP un biaha mas ta mustra union y forsa y hunto nos a logra trece un multitud di hende na nos evento Klip P’e Cambio diabierna anochi dia 28 di july.
Candidatonan di cada districto a reuni nan ekipo y simpatisantenan pa asina hunto den parada bou pitro y autonan dorna na bandera geel, bay direccion Klip na Adrian Lacle Boulevard.
Na yegada di e candidatonan den nan caravana, ya caba tabatin un multitud grandi wardando cu anticipacion y entusiasmo enorme e comienso di loke a bira un anochi magno cu presentacion di bandanan musical, prome discurso di candidatonan cu a subi lista den e ultimo simannan, lansamento di candidato nobo y tambe discurso di nos lider, sra Evelyn Wever-Croes.
E anochi nos tabatin bandanan musical local pa entrene nos publico. Tsunami, Grupo di Betico, Oreo y ‘N Fuzion, tur 4 banda a brinda e publico un anochi spectacular y yen di ambiente.
Klip P’e Cambio tabata un exito rotundo cu un publico bon anima y ansioso pa un cambio di rumbo pa nos pais. Tabatin hopi aranan nobo mey mey di e publico y nos ta gradici tur y duna nan un bon bini.
MEP tabata riba Klip na grandi. Y nos lo ta bek riba Klip dia 4 di augustus benidero unda cu hunto nos lo bay direccion Stadhuis pa entrega e lista victorioso pa eleccion 2017.
Partido MEP ta gradici tur esnan cu a haci e anochi aki posibel y tur persona cu a bin y brinda MEP sosten y goza di un anochi hunto cu politiconan di MEP. Hunto nos ta bay p’e cambio y MEP lo goberna e pais aki pa e siguiente 4 añanan.


text:
Papiamento (desambiguashon)
“Papiamento” ta ambiguo. E palabra ta nomber di idioma pero tambe nomber di un dialecto di e idioma ey. Por fabor selecta un articulo.
- Papiamento na Aruba : tocante e idioma di Aruba
- Ortografia di Papiamento : e regla y skirbimento di e idioma na Aruba
- Gramatica di Papiamento : e gramatica oficial na Aruba.
- Ortografia di papiamentu : tokante skirbimento di e idioma na Antia Hulandes.
- Papiamentu : artikulo general tocante e idioma (tur dialecto)
- Papiamento (linguistica): splicacion general di e origen di e lenga.


text:
Den un wega “frenetico” di banda pa banda Deportivo Nacional a clash cu Britannia, partido sumamente importante pa Britannia cu no por perde ningun punto den nan ultimo dos weganan di e campeonato aki, ta victoria so ta deseabel pa e oncena di Piedra Plat, pa nan tin chens pa bay play-off. Nacional ta matematicamente clasifica caba pa play-off ya cu nan no por cai pafor di e prome cuater miho ekiponan riba tabla di clasificacion di Division Honor. Britannia ta den un duro bataya cu RCA y Bubali pa e di cuarto luga riba tabla, e diferencia entre e tres ekiponan aki ta di 1 y 2 punto so.
Britannia di biaha a sali bay den atake den gran iniciativa, t’esey tabata nan pensamento tambe den e transcurso di e wega, y ta crea basta chens tempran caba, pero Nacional siendo Nacional ta para duro y ta responde di biaha cu nan mesun atake y wega fisico, buscando control di e partido. Al fin al cabo ta e presion di Britannia a cobra dividendo pa medio di e gol tempran di Reinier Paraez di cabes na minuut 9 caba. E gol tempran ey a yuda Britannia sinta bon den nan strategia di wega ya cu esey a forsa Nacional pa sali busca gol hasiendo pressing halto, cual tin su risico nan. Britannia su wega di toke y velocidad a match bon cu e strategia di Nacional, nan a logra pasa rond di e pressing ey, causando problema pa Nacional su defensa constantemente.
Den e wega aki Nacional toch no tabata e Nacional cu nos conoce, e Nacional asina dominante den e ultimo lunanan, e miho ekipo den e di dos parti di e campeonato te cu awo, campeon nan di anja pasa “afterall”. E viaje pa e “Caribbean Club Shield” na Republica Dominicana tabata un reto grandi, cinco wega den ocho dia tabata brutal, hungando cu algun di e miho ekiponan den ‘regio’. Nacional a duna bon prestacion, p’awo bin hunga tres wega den un siman despues di poco descanso, ta duro, hasta pa un ekipo mane Nacional. Nos a nota tambe cu den e wega aki tabatin falta di Kenroy Ranger den delantero y Deffery Banton den defensa, dos hungado clave. E wega di pressing halto ta rekeri hopi energia, por a realisa cu Devin Oliveros tabata traha (ainda) hopi mas duro cu normal, pero e no ta superman, mesun cos cu Valdo Leocadio den volante, y e defensa cu tabatin man yen cu Britannia, den un scenario normal, mayoria atake ta wordo corta na mid-veld caba. Nacional mes lo no usa esey como excusa pero na nos vista nan tabata parce hopi cansa, fisicamente y mentalmente.
Britannia a sigui ta responde bon na e strategia di Nacional, y a duna nan hopi dolor di cabes. E ekipo nortero cu usualmente ta duro mentalmente tambe a mustra momentonan di frustracion, a haya carchi sin mester, coach despues wordo manda pa tribune, en fin, e disciplina a falta un poco den e wega aki, cansancio sa causa esey. Despues cu wega bira duro cu hugadanan un poco bruto dunando e referee hopi trabou, toch a logra mantene calmo pero semper cu tension, un partido ‘volatile’ cu hopi energia entre dos ekipo grandi, kizas un poco mas dunamento di carchi por a yuda un tiki mas den e wega hopi dificil y agresivo aki cu den algun momento por a explota negativamente. E wega tabata un toma y dame pero no cu mucho precision den mayoria di caso den e prome tempo. Na minuut 21 na un momento cu bala tabata bons den area penal di Britannia, Devis Oliveros a mira un chens y a sprint bay te gol despues di un interception na rand di ‘doelgebied’, y a fusila e portero di Britannia pa empata e wega 1-1. E wega ta sigui di banda pa banda, duro na algun momento cu hopi infraccion pero un wega dynamico toch.
Britannia a logra haya un penalty na minuut 30, pero pa suerte di Nacional, Luis Estrada a slip ora di tira y e bala a bay halto riba gol.
Despues di un gol anula di Britannia pa off-side, un poco dudoso, treciendo protesta, wega ta sigui cu un tempo enorme, desgaste fisico di ambos banda cu hopi yegada mes, hopi fayonan incomprendibel tambe, manera esun di Oliveros na minuut 43, chens grandi perdi, asina halftime a bay aden 1-1.
E di dos mita a sigui cu e mesun ‘tempo’ di wega, cu hopi intensidad, wega fisico y duro. Nacional en busca di e gol pa bay ariba, kizas un poco impaciente, ya cu ta Britannia tabata tin mester di e victoria y lo a tuma iniciativa con que sea toch. Nacional por a warda Britannia hasi nan move pa contra ataka kizas? Contrario na pensamento, Nacional den atake apesar di nan desgaste fisico, ta perde e bala den un di nan salida for di atras, un pifia di defensa, y asina permiti Britannia un ‘break’ relampago na minuut 49 cu ta caba den un gol di Sebastian Montoya pa hasi e wega 2-1 pa Britannia. Oliveros di Nacional, a core hopi den e wega aki, y a purba hopi cos den atake, a bolbe haya un chens grandi na minuut 61, kizas un Kenroy Ranger lo por a yude mas den delantero. Asina e wega ta sigui di banda pa banda, mi ta pensa ta di unda, vooral Nacional, ta haya e energia aki, pasobra ta riba forsa di boluntad so nan a sigui duna bataya na un Britannia dicidi pa gana y keda den careda pa clasifica. Nacional ta haya mas chens pero no ta logra concreta, Britannia tambe, pero nan tabata hungando for di un posicion di bentaha siendo ariba 2-1. Cu man na heup pa basta hungado di Nacional despues di a bringa todo por todo, ta Britannia a hera hasi e wega 3-1 na minuut den un contra atake ‘fast break’.
Na final e wega a caba 2-1 pa Britannia, un victoria grandi, mereci pa nan strategia cu a funcciona contra un ekipaso mane Nacional. ‘Man of the Match’ ta Sebastian Montoya. Britannia awo cu 31 punto a bula RCA y Bubali pa bay den di cuarto luga, pero, Bubali cu tin 26 punto tin un wega menos hunga, esey lo bay ta contra e mesun Nacional aki y lo tuma luga Diaranson awo dia 2 di Mei na CDFF na Noord, e ‘Derbi Nortero’ por dicidi hopi cos. Un victoria pa Bubali lo pone nan cu 29 punta, dos so tras di Britannia bayendo den e wega final entre nan dos, Diasabra 5 di Mei pa dicidi ken ta bay play-off. Un derota of empate pa Bubali contra Nacional lo nifica cu nan lo no “make” e play-off mas. Nacional a keda cu 32 punto den di tres luga riba tabla, cu dos wega pa hunga ainda no por cai mas abou cu cuarto luga mas, nan clasificacion ta sigur, pero, nan lo kier clasifica pa play-off di ‘chiripa’? Keda pendiente!


text:
Directie Telecommunicatie Zaken (DTZ)
Meta di Departamento di Asunto di Telecomunicacion ta:
- Prepara, ehecuta y supervisa cumplimento di ley y reglamento deduci for di e leynan aki relaciona cu telecomunicacion;
- prepara, ehecuta y supervisa na un manera practico e maneho di e spectrum di frecuencia y monitor e uzo di aire di transmision;
- prepara y ehecuta maneho general di Gobierno riba tereno di telecomunicacion (maneho general, permiso, tarifa y dunamento di number);
- coordina y conseha pa loke ta trata asunto internacional di telecomunicacion y cu organisacionnan internacional di telecomunicacion.
Ehempel di infrastructura di comunicacion cu DTZ, di un of otro manera, ta envolvi ta:
- Red di paging netwerken (instalacion di transmision di radio); Esaki ta un red cu cual ta haci transmision den un direccion di mensahe di voz y alfanumerico. Ta manda mensahe via e red di telefon pa un ‘paging terminal’ cu ta transforma e mensahe den un formato cual despues por transmiti sin waya via un instalacion di transmision pa un teminal chikito di cliente (instalacion pa ricibi);
- Internet Café via e infrastructura di SETAR. Internet Café ta localidadnan unda e cliente por haya acceso na Internet via terminal cu ta disponibel. Pa e bira atractivo pa e clientela ta cambia e luga manera un café;
- red di data cera pa compañia su mesun trabounan. Compañianan cu kier instala un conexion di data interno, hopi biaha wireless, entre nan edificionan por haci esaki;
- esaki ta concerni solamente conexion pa propio proceso di trabou y no por tuma lugar pa medio di un otro compañia. E conexion ariba e red di telefon publico por sosode solamente via di SETAR;
- telefon pa medio di Internet cu nan corespondiente Calling Cards. E conexion actual pa papia ta sosode mayoria biaha pa medio di circuito di schakel. Avance di Internet ta haci conexion pa papia basa riba protocol di Internet tambe posibel.


text:
WILLEMSTAD – Dia 22 di yüni 2019 Benjamine Novile Josiah Baker ta fayesé den un aksidente di mótersaikel. E ta pèrdè kòntròl riba stür i ta dal ku su kabes den fangrel. Benjamin ta fayesé mésora. Algun minüt despues e promé periodistanan ta yega i ta strim tur kos live via Facebook. Henter Kòrsou por wak e tiner ku a muri den desgrasia.
Medionan di komunikashon asta ta bai asina leu ku dia riba 18 di yüli na Bullenbaai Luwendrick Martha di 14 aña di edat ta fayesé den un aksidente di tráfiko, nan ta filma su mama ful den kámara ora e kaba di yega na e sitio di e aksidente i ta kolèps di fèrdrit.
Video na Hulandes
Outor Kim Hendriksen
Yegada di medionan di komunikashon sosial, ta fasilitá ku por kompartí tur kos mésora via internet. Djis primi un kònòpi i tur hende por mira. Den e kaso di Benjamin tabata un bista riba su sesu ku tabata riba e asfalt. Un imágen ku serka hopi hende a keda grabá den nan mente.
Liz van de Laar a skibi un post riba Facebook kaminda el a eksihí pa Extra kita e imágennan. “Nan a reakshoná mésora i a kita e imágennan, pero e ora ei tabata lat kaba, ya e daño a tuma lugá kaba”, Van de Laar ta bisa.
‘No ta nos intenshon’
Segun Valesca Diaz, redaktor hefe di Extra, e imágennan en bèrdat a bai muchu leu: “No ta nos reportero a saka e imágennan di e sesu di Benjamin. El a bai live si for di e sitio kaminda esaki a sosodé. Mi a papia kuné tokante di esaki ku nos di Extra di niun manera no ke pa e parientenan di e defuntu via nos kanal di media tende ku nan ser kerí a fayesé. E motibu pakiko nos ta presente na e tiponan di aksidente asina ta pasobra nos ke informá komunidat ku algu a sosodé, i kisas ku nan por skohe un otro ruta, no pasobra nos ke kompartí imágen hororoso. Esei no ta nos intenshon”, segun Diaz.
Segun e redaktor hefe lo mester a duna mas training pa pone tur periodista pensa den e mésun direkshon. Èks polítiko Omayra Leeflang dieskuater aña pasá komo minister di Tráfiko tambe a trata ku esaki. Na promé instansha el a konsipiá un kódigo di kondukta pa media.
E tempu ei espesialmente pa fotógrafonan di prensa, ku tabata saka potrèt yen di sanger pa e promé página di e korantnan. Tur hende no ker a firma e kódigo di kondukta: “Den e kódigo di kondukta aki tabatin un fasilidat di mèldu. Esei ke men ku tur hende, siudadano tambe, por a mèldu si a violá e kódigo di kondukta”, segun Leeflang. Tur hende no ker a firma e kódigo di kondukta i p’esei e lei no a pasa nunka.
Ta trahando un lei
Segun e aktual minister di Enseñansa, Siensia, Kultura i Deporte Marilyn Alcalá-Walle tin un lei ta bini pa establesé un tipo di kódigo pa media. E minister ku ta trata esaki ta e Minister di Transpòrt, Tráfiko i Planifikashon Espasial Zita Jesus-Leito. No ta konosí si aki den tin regla di kondukta ku media mester tene nan na dje.


text:
Gobierno a scoge compania cu no tin placa pa lease tankinan den refineria
Lider di fraccion di AVP, Marlon Sneek a toca e tema di refineria CITGO mustrando cu despues di a duna oficina di Papa ordo pa atende finalisacion di e contrato cu e compania Mericano pa asina cera esaki, gobierno a bin dilanti y presente diferente scenario bunita na pueblo.
"Entre otro gobierno a bin gaba cu na oficina di notario mas cu 80 hende a inscribi y cu e interes ta grandi pa lease tankinan y awor di repente por scucha cu e compania cu a gana e bidding, lo core cune ya cu e grupo aki no tin placa.
Anto e ora gobierno tin cu bin dilanti y splica pueblo ta con a haci e cos aki. Gobierno splica con a hinca e cos aki den otro.
Di con gobierno tabata gaba cu tabatin mas cu 86 interesado y awe esun cu tabata miho den ofertanan duna, no tin placa, kierman ta tuma gobierno ta tuma pueblo haci y kico ta pasando?
Fraccion di AVP a haci pregunta caba riba kico a bay ta e siguiente proceso of accion di gobierno, caminda e otronan cu a duna un oferta caba, lo ta e prome nan cu ta bin na remarke pa por haya un oportunidad, of ta bay tin un bidding nobo of gobierno ta bay saca un coneu for di den su sombre y nombra un hende pa bay maneha e transshipment aki.
Akinan tambe nos ta cu wowonan habri, cu oreanan habri pa asina nos keda informa comunidad di tur bagamunderianan cu a bin ta tumando luga y sigur caminhda cu por fraccion di AVP lo percura pa para esakinan ya cu nos no por sigui den un pais, caminda cu tin un gobierno cu ta burachi di poder, no a respeta ningun ley y ta haci locual cu nan kier," Marlon Sneek, lider di fraccion di AVP a declara.


text:
WILLEMSTAD – Gobièrnu di promé minister Ben Whiteman a pèrdè su mayoria den parlamento. Djabièrnè meinta Marilyn Moses di partido PAIS a revoká su sosten na e koalishon. El a sali for di e partido i e ta sigui komo miembro di Staten independiente.
E parlamentario ainda no ke duna un reakshon públiko. Den un karta na presidente di e partido i na lider polítiko di e partido Alex Rosaria, Moses ta skibi: “Ta hopi kos a trese mi na e desishon aki. E rumbo di e partido ta desviá muchu di e puntonan di salida ku e ta basá riba dje.”
Doló
“Tabatin kestion ku nos medidanan lo a duna ekonomia un empuhe”, asina Moses ta sigui. “Pero nan ta hasi mi pueblo doló. Tuma e oumento di impuesto di benta, e subimentu di edat di penshun i e introdukshon di un sistema nobo di seguro médiko. A primintí kresementu ekonómiko i bienestar pa habitantenan di Kòrsou. Pero mi no ta mira e atenshon, e medidanan i e inovashon nesesario pa esakinan.”
Segun Moses tin miembro di partido ku no ta para pa e loke ku nan mester para p’e. “Solamente pa tene e koalishon na bida ku un gobièrnu ku ta tuma desishonnan zorokloko.” Moses te referí na konstrukshon di e hòspital nobo; e fail ei tampoko no ta sufisientemente transparente segun e.
Segun Moses nan ta bisa ku e pashènt no ta sangra mas. “Pero niun hende no ta wak e pashènt su pòls, e pashènt ta muri. No tin niun sorto di miserikordia pa mi pueblo.” Moses ta kaba su karta ku e komentario ku miembronan di parlamento a hura ku nan lo sirbi pueblo. “I ami ta para tras di mi huramento.”
E chèns ta chikí
Promé minister Whiteman no a reakshoná ainda. E koalishon e dianan ku ta bini ta bai buska un mayoria nobo. MAN, PAR, MFK i e miembro di Staten independiente a laga sa kaba ku nan no tin niun interes.
Outor Dick Drayer


text:
Detenshon pa maltrato.
KOMUNIKADO DI PRENSA 143 / 2020
6 aprel 2020
Detenshon pa maltrato.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djasabra 4 di aprel último, polis kumpliendo ku su labor pa atendé ku kasonan di
aglomerashon di persona den kuadro di medidanan stipulá relashoná ku Covid-19, a
bai den Kaya Meteorológico unda tabatin informashon di personanan riba kaya.
Na momentu ku polis tabata atendé ku e grupo di habitantenan aki, for di diferente
direkshon piedra i bòter a kuminsá kai riba e agentenan.
Esei tabata motibu pa pidi Sentral di Polis refuerso pa e unidat i mesora un kantidat
grandi di unidat polisial a subi riba Ser’i Papaya.
Durante ku piedra i bòter tabata kai, un agente a keda heridá ku bòter na altura di su
kabes i tabata nesesario pa el a risibí tratamentu médiko na CMC.
Despues ku e situashon tabata bou di kontrol i ku tur habitante a bai paden, polis a
bandoná e bario.
Un dia despues, tabata sirkulá un video di un hóben habitante di Ser’i Papaya, ku
tabata apoyá i disfrutá di e echo ku polis a keda tirá ku piedra i bòter i tambe tabata
ekspresá su mes hopi sin respèt kontra di e agentenan.
Kontinuando ku e investigashon, djaluna dia 6 di aprel 2020 den oranan di atardi,
despues di a plania un akshon, huntu ku Defensa Hulandes i Kmar, a subi riba Ser’i
Papaya pa atendé ku e situashon di aglomerashon den e bario i pa hasi detenshon di
esun ku ta responsabel pa e maltrato di e agente, e djasabra anterior.
Den Kaya Nubia a topa ku e hòmber sospechoso C.S.M.L. di 20 aña di edat nase na
Kòrsou ku tabata wòrdu buská aki, riba un crosser i a detené pa e maltrato ariba
menshoná.
El a keda presentá dilanti di un fiskal ouksiliar ku a ordená su enkarselamentu
pendiente di mas investigashon.


text:
Muy destinguido señor Koenders,
Gustosamente Fundasahon Schoon Milieu op Curaçao (SMOC) ke reakshoná riba bo karta “Het Nederlands buitenlands beleid ten aanzien van Latijns-Amerika en de Cariben” di 27 di febrüari 2015 den kua bo ta informá Tweede Kamer tokante Isla.
Isla i Reino Hulandes
Ta konosí ku SMOC a informá Parlamento hulandes i vários gabinete tokante Isla. Parlamento a debatí diferente biaha kaba tokante polushon di medio ambiente pa Isla, asta promé ku a lanta SMOC. E preguntanan semper a varia di e lago di asfalt ku Shell a laga atras ku saber previo di gobièrnu di reino, ku te dia di awe no ker a tuma su responsabilidat p’esei, te ku e míles di persona anualmente ku tin ku hasi un apelashon na salubridat públiko i e 18 hende kada aña ku ta muri prematuramente[1]. E preguntanan hasí den parlamento hulandes ku ta sobresalí mas tantu, naturalmente ta esnan ku Rutte i Leerdamnan a hasi dia 29 di aprel 2008. Nan a duna di konosé ku a violá artíkulo 2 ku 8 EVRM, ku tabatin mal maneho pa loke ta trata Isla i ke e konseho di Rijksminister di e tempu ei, konforme artíkulo 43 di Statüt pa reino hulandes mester a apliká e funshon di garantia. Manera bo sa mashá bon mes esaki nunka no a tuma lugá, debí na e argumento ku Isla ta un asuntu lokal pa pais Curaçao. SMOC nunka no a komprondé e argumento akí, pasobra e aktuashon inhustu di Isla ta algu ku hues a komprobá referiendo na tratadonan di derecho humano, kontrali na otro kaso kaminda sí a pone e funshon di garantia. P’esei SMOC ta gosa ku abo sí ta konsiderá Isla komo un asuntu di reino pa parlamento. Awor e pregunta ta: Dikon abo sí ta konsiderá Isla komo un asuntu di reino i sobrá di e gabinete hulandes no?
Isla i ekonomia
Den bo karta na parlamento bo ta duna vários sifra ekonómiko – i bo ta duna fuente di nan tambe – pero ta remarkabel ku bo no ta duna sifra di e aporte di Isla na e produkto bruto nashonal (PBN). Bo ta skirbi:
De raffinaderij levert een bijdrage variërend van 9 tot 11 % van het BNP van Curaçao en zorgt tevens voor aanzienlijke werkgelegenheid.
No ta menshoná fuente pa bo 9 te 11% pues e argumento ta fofo. Bo por indiká kua fuente bo a usa?
Gustosamente SMOC ta remarká ku, segun e relato di gobièrnu TAC e aporte di Isla na PBN ta 5,3% is.[2] Ademas SMOC a komprondé di parlamentaria Zita Jesus Leito (PAR) ku Banko Sentral di Curaçao ku St. Maarten a hasi un “impact study Isla”, kaminda a kalkulá e aporte na PBN komo 4,4%. Lástimamente SMOC no por haña akseso na e relato akí, pero seguramente abo sí por haña lesa e impact study akí. Bo ta kompartí e opinion di SMOC ku den e asunt akí bo no a òf por a informá parlamento kompletamente?
Bruto no ta neto
Mirando e normanan di i daño na medioambiente pa Isla, no ta sufisiente pa mira e kalkulashonnan bruto manera esun di PBN so. E aporte neto ekonómikamente mirá ta mas relevante, pasobra por ehèmpel pa motibu di e emishon shushou hotèl i hóreka bou di huma ta haña ménos klientela i empresa chikí bou di huma ta sufri di daño na material. Pero mas importante naturalmente ta e míles di persona ku anualmente mester apelá na salubridat i ku ta produsí ménos na trabou pa motibu di e kehonan médiko òf ku asta ta bira persona inkapasitá pa traha. No ta pa nada tòg ku segun Instituto di Salubridat Kòrsou pais Curaçao ta gasta no ménos ku 13.8% di BBP na salubridat anto di e manera ei ta den e tòp 3 di 64 pais ku mas tantu gastu na salú di hende[3]. Bo ta na altura di esaki?
Infrastruktura
Pa loke ta trata e impakto di Isla riba infrasturktura di energia di Curaçao, bo ta duna di konosé ku e suministro di materia prima ta tumá lugá prinsipalmente for di Venezuela. E prosesamentu di e materia ta na Kòrsou. Aki bo por a saña algu for di Zorgen voor Morgen (RIVM, 1988), pero tambe di bo eksperenshanan ku Groningen i Rusia. E prosesamentu di kombustibel fosil ta trese riesgo grandi pa e ambiente (Groningen) i e echo ku un pais no ta soberano pa ku suministro di energia (Rusia) ta bèkfayer ora bo ta depende di régimen dudoso (Rusia). E situashon ku Isla i Venezuela no ta masha otro. P’esei SMOC ke sa dikon bo no ta lucha pa suministrashon di energia duradero pa medioambiente soberano denter di Reino Hulandes. Bo por indiká dikon?
Gustosamente nos ta risibí bo reakshon argumentá riba nos preguntanan akiriba.
Nos ta dispuesto pa duna mas splikashon.
Atentamente,,
Drs. J.A. Linthorst (miembro di direktiva di SMOC)
Drs. P. van Leeuwen (presidente di SMOC)
[1] Rapport van EcoRYS (2005) dat is verschenen in opdracht van de Curaçaose overheid. Zie http://www.stichtingsmoc.nl/2011/01/onderzoek-telt-dubbel-en-dwars-ecorys-nei-2005/.
[2] http://www.stichtingsmoc.nl/2013/07/rapport-overheidsrapport-tac-april-2013/
[3] http://www.stichtingsmoc.nl/2015/01/uitstoot-isla-enorm-zorguitgaven-curacao-sky-high/


text:
Hospital na caminda pa un mashin nobo y moderno
ORANJESTAD, Aruba : Recientemente Dr. Horacio E. Oduber Hospitaal a constata cu e mashin di MRI, cu ya tin no menos di 16 aña den uzo, a demostra un fayo cu ta asina compleho y costoso cu a opta pa no inicia awo cu e proceso di drecha e mashin den un forma extenso.
Mirando e construccion y renobacion di Hospital ya caba tabata riba plan pa fin di 2017, esta luna di november instala un mashin di MRI completamente nobo y moderno. Si logra drecha e mashin di MRI actual durante e simannan venidero a dicidi pa haci uzo exclusivamente di dje pa casonan di hopi urgencia pa asina logra instalacion di e MRI nobo exitosamente y den un lapso di tempo cortico.
Nos ta keda un isla chikito cu limitacion na loke ta algun recurso medico y pues mester keda corda cu aunke e mashin nobo lo ta super moderno, no por kita afo cu cierto experticio ta impagabel na Aruba ya cu e no sa sosode mucho y pues haci testnan afo lo por sosode.
E mashin di MRI completamente nobo y moderno ta na caminda pa nos isla. Nos ta trahando riba eleva y modernisa nos cuido diariamente y ta spera di pronto por informa un y tur cu nos mashin nobo ta instala pa asina brinda e servicio di MRI manera debe ser.


text:
DEN HAAG – Mester konektá Aruba, Boneiru i Kòrsou ku un fèri. Na e deliberashonnan interparlamentario di reino (Ipko) a tene un presentashon tokante di esaki. Asina Jeroen Recourt, hefe di mishon di e delegashon hulandes ta bisa.
“Aruba a puntra Fred Olsen, un kompania di nabegashon grandi, si un komunikashon ku fèri ta alkansabel. Algu asina lo ta posibel masha bon, bou di e kondishon ku e tempu pa mara barku i sali atrobe ta maksimalmente mei ora. Mester adaptá e reglanan interno pa asina no tin nodi di pèrdè tempu ku atministrashon ku no ta kaba nunka.”
Recourt umbes ta mira posibilidat tambe pa alivia e sansaña burokrátiko ora instalá un servisio di fèri. “Pa e habitantenan di e islanan den futuro kisas lo bira posibel pa bai un di e otro islanan ku nan sédula so. Aktualmente riba e buelonan entre e islanan mester yena papel. Ami ta bisa: laga nos hasi otro su bida mas fasil.”
Un fèri entre e islanan Abou mester sostené ekonomia tambe. “Un komunikashon via laman lo ta masha bon mes: lo e stimulá komersio i importashon por bira mas barata”, segun Recourt.
Outor Pieter Hofmann


text:
WILLEMSTAD – Awor ku e vírùs Covid-19 mundialmente ta fòrsa hende di keda paden, violensia na kas ta oumentá. Na Kòrsou organisashonnan di ayudo ta bati alarma i ta eksihí akshon di gobièrnu. Kiko por hasi?
“Hopi hende muhé durante di e lockdown aki ta haña nan ku violensia na un lugá kaminda na lo mester a sinti nan mes seif: nan mes kas.” Esei sekretario-general Antonio Guterres di Nashonnan Uní a twitter kuminsamentu di e siman aki. E ta apelá na gobièrnunan rònt mundu pa drenta den akshon.
Ousiliante na Kòrsou ta rekonosé e situashon ku e sekretario-general ta deskribí. Na e isla for di e medidanan di Covid-19 nan ta mira un oumento di violensia na kas. Entre esakinan asta tin algun kaso di peliger di mortal.
Sifra di violensia doméstiko
Segun e Organisashon di Salubridat Mundial (WHO, World Health Organization) 1 den 5 hende muhé mundialmente ta haña nan ku violensia físiko òf seksual, mayoria be na man di nan partner.
For di investigashon di Vrije Universiteit di Amsterdam na 2012 a sali ku na Kòrsou 39 porshento di hende hòmber i 51 porshento di hende muhé a yega di haña nan ku violensia relashonal. Di e 700 i piku delito di violensia ku ta kometé kada aña na Kòrsou, ademas mas ku mitar tin di hasi ku violensia den relashon.
P’esei na Kòrsou e instanshanan di ayudo hopi tempu kaba ta bati alarma seka gobièrnu pa atenshon pa violensia doméstiko. Awor ku e medidanan di corona nan ta mira violensia doméstiko oumentá.
E echo ku tur hende ta obligá di keda paden ta un motibu pa prekupashon grandi pa e Fundashon Kurasoleño Kontra Abusu di Mucha i e organisashon kordinadó Aliansa ku ta konsistí di 21 organisashon.
E sirkunstanshanan ta pone ku esun ku ta kometé e violensia semper ta den besindario di su víktima. Esaki ta pone ku ta difísil pa e víktimanan pidi ayudo. Presidente di Aliansa, Jeanne Henriquez: “Nos mester haña un solushon p’esaki, nos ke duna e personanan aki mas tantu seguridat posibel.”
Aliansa ke dos kos: Pa semper por informá polis den kaso di violensia doméstiko i akohida privá temporario pa hende muhé i nan yunan. Fundashon kontra Abusu di Mucha ta bisa ku den e tempu aki nan tin nan mannan yen ku dunamentu di ayudo. Segun presidente Coraline Kooistra ‘e situashon ta mas grave ku nunka’.
Pa motibu d e krísis di corona e Fundashon Kontra Abusu di Mucha a kuminsá e proyekto ‘banko di krísis. Via e proyekto aki e víktimanan banda di ayudo ta ofresé nan pakete di kuminda i ‘counseling’.
Kooistra ta masha prekupá pa e futuro di su klientenan pasobra no ta konosí kon largu e insiguridat lo dura i gobièrnu di Kòrsou te awor no tin niun plan konkreto pa e grupo vulnerabel aki.
Plan nashonal kontra violensia
Na 2018 e ministernan di Kòrsou di e tempu ei Hensley Koeiman (MAN), Quincy Girigorie (PAR), Marilyn Alcalá-Wallé (PAR) i Suzy Calelia-Römer (PIN) a firma e asina yamá Plan Nashonal Kontra Violensia.
Ku e plan esnan ku a firma ker a kombatí violensia na kas i den relashon i espesialmente protehá mucha kontra violensia físiko e abusu seksual. Kon ta pará awor ku e intenshon òf e enfoke aktual aki no ta kla. E ministernan envolví no ta kontestá nos preguntanan


text:
Depues cu directiva di AVB a ricibi informacion additional, entre otro cu no por dispone di e facilidad di CDFF ariba diasabra 8 di Juni 2019 na tempo, directiva a reevalua, y a tuma decision pa re-programa e weganan pa diadomingo 9 di Juni pa 6:00pm.
Division Honor Playoffs
Cu e decision aki, directiva di AVB kier duna tur tres club cu ainda ta den contienda, pa ta un di e dos ekipo cu por yega e gran final, e oportunidad igual.
Lamentablemente e facilidad di CDFF no ta dispone di e iluminacion necesario, pa por programma un wega asina importante di Playoff.
Carta dirigi na: S.V. Dakota – S.V. Nacional – S.V. RCA – S.V. Estrella
Firma pa Harvey Clement, Competitie Manger, AVB


text:
Diamars mainta Aruba a wordo confronta cu e noticia cu Raad van State (RvS) a emiti su “conseho” riba e proposicion di e Minister di Binnenlandse Zaken Hulandes pa locual ta trata e “consensus- Rijkswet”
COHO.
A surgi di inmediato diferente reaccion, hasta por bisa di hubilo pa dos motibo. Na prome lugar e “conseho” di RvS parce a crea cierto speransa cu awor lo por tin e posibilidad pa trece cambionan ainda den e “Rijkswet” como tambe e “Landspakket”.
Di otro banda p’esnan cu descaradamente a entrega nos autonomia, e “conseho” lo por ta un forma pa salba cara awor dilanti di eleccion.
Ta conoci cu UPP for di un principio a rechasa e forma dictatorial cu e Gobierno di Reino a pasa e “Rijkswet” dor di nos strot, pero igualmente UPP a cuestiona e forma cu sra. Evelina Wever-Croes a hiba e negociacionnan. Cu apoyo di Parlamento a hiba un negociacion sumamente debil y entreguista. A envolvi supuestamente gremio y partidonan politico cu e excusa di lo tene cuenta cu nan opinion den e decision final. Esaki a resulta di ta simpelmente “windowdressing” , pasobra e decision ya caba tabata tuma.
Historia lo mustra cu Gobierno y Parlamento a sucumbi masha liher p’e presion Hulandes pa falta di UNION, corahe politico, preparacion debido y di e forma aki tambe a permiti Hulanda humiya nos pueblo cu entrega di nos autonomia.
E preguntanan cu ta surgi awor ta si sra. Wever-Croes lo por representa interes di nos pueblo debidamente despues di a faya barbaramente durante e prome negociacion. Ta importante pa sa kico exactamente e “conseho” di RvS ta encera, pasobra ya caba tin sospecho cu e “conseho” lo conduci na un diferencia di “interpretacion” entre Gobierno di Reino y e Gobiernonan di e Islanan.
UPP ta di opinion cu e Statuut ta duna cierto indicacion con e lasonan entre e partnernan di Reino mester wordo interpreta, pero na final di cuenta historia a mustra cu t’e opinion di e partner mas poderoso Hulanda ta loke ta conta.
Esey a wordo specificamente exponi dor di ex-Premier Jan Peter Balkenende ora cu el a declara cu RvS ta duna un “conseho”, pero t’e Gobierno di Reino, pues Hulanda, t’esun cu ta dicidi.
Tin mas pregunta cu ta exigi contesta despues di cu e “conseho” a bira publico. Na prome lugar e negociacion lo bay encera solamente e “Rijkswet” of lo inclui tambe e “Landspakket”? UPP ta duda cu e “conseho” di RvS lo bay habri caminda pa papia riba e condicionnan stipula den e “Landspakket”, pasobra RvS a declara di ta completamente di acuerdo cu e condicionnan. E unico opcion lo bay t’e ora evalua e “Rijkswet” y si enberdad e ta enpugna di loke ta para den Statuut. Aki ta na unda e rabo di e porco lo bay krul, pasobra no ta interpretacion di e letranan den Statuut lo bay t’e topico di discusion, pero si e Gobierno Hulandes tin suficiente confiansa den palabracion cu ta haci cu Aruba of no.
Hulanda na diferente ocacion a laga sa di NO tin confiansa den e forma cu Gobierno ta atende cu maneho di e pais p’e ultimo diez añanan. E desconfiansa a bira pio despues di cu sres. Ady Thijssen y Rocco Tjon, apoya pa nos Prome-Minister, a kere di por hunga wega di “SUPERMAN” ora cu kier a trece cambio den e LAft. Aki ta na unda Gobierno Hulandes a “trek een streep” y a declara di lo kier bin cu extra control si dicidi pa duna Aruba un fiansa. Raymond Knops ya caba na diferente ocacion a menasa hasta di lo para e fiansa si encaso e paisnan no cumpli.
Sr. Tjon y sra. Wever-Croes mester compronde cu e disfras di “superman” a faya den pasado y no lo impresiona Hulanda pa nada, alcontrario e lo duna mas motibo pa keda para firme riba e acuerdo. Pa trata na logra un debate cu posibilidad pa cambio, mester busca apoyo prome aki na Aruba den forma di un Compromiso Nacional sincero y transparente, unda ta delinea e deseo y postura Arubano. Igualmente ta necesario pa Aruba demostra promé di ta serio den ehecucion di cambionan fundamental dor di introduci awor reglanan estricto di bon gobernacion y rechasa faboritisimo y corupcion. Usa e mesun tactica anterior dor di haci comosifuera tin oido pa opinion y preocupacion di gremionan y partidonan, na final di cuenta lo hiba nos n’e mesun resultado, esta complace cu Hulanda y atrobe pone nos pueblo na rudia y cana “coho”!
P’esey UPP ta di opinion cu sra. Wever-Croes no por tin e pretencion ni credibilidad ni e legitimidad di pensa di por negocia pa nos pais. UPP atrobe ta propone pa yega na un Compromiso Nacional a base di un encuentro nacional. Historia a mustra cu UNION y presentacion di un Proposicion Nacional lo por tin mihor posibilidad di exito.


text:
ORANJESTAD, Aruba – 1 di September 2020: E envolvimento y participacion di MetaCorp den e industria di cine na nos hermana isla Corsou ta data for di hopi aña pasa caba. Y mescos cu na Aruba, ey tambe ta sigui innova, inverti y desaroya. Siman pasa a tuma luga reapertura di The Movies@Punda.Despues di un inversion miyonario, e compania a percura pa renoba henter e compleho di cine, cu a inclui un area di cuminda y bebida nobo, mueblenan nobo den e salanan y riba dje a combina dos sala den un solo sala di IMAX.
MetaCorp ta maneha dos centro di cine “The Movies” na Corsou, un den Punda y e otro na Otrabanda. Hunto nan tin 11 sala di pelicula. Na Punda a renoba henter e compleho y a inclui awo un sala super moderno uzando e miho tecnologia na mundo, IMAX, cu 160 stoel comodo y moderno pa sinta aden.
IMAX ta nifica Image Maximum y cu e tecnologia moderno aki, e amante di pelicula lo sinti comosifuera cu nan ta grabando e pelicula su dilanti, proyecta via un sistema di laser cu ta percura pa ilumina henter e pantaya. E tecnologia laser ta hopi mas miho cu locual ta custuma cu ne, pasobra e ta enfoca riba tur detaye. Un pantaya pa IMAX di mes ta mas grandi cu tur otro y e zonido ta 12.1 cu diesdos speaker tur rond di e sala y un adicional pa garantisa “base” for di tras di e pantaya.
Ta bon pa accentua cu The Movies na Aruba y Corsou tin e derecho exclusivo pa tin un sala di pelicula IMAX riba e dos islanan. Ta trata aki di un sistema di peliculanan graba cu resolucion halto, cu teatronan cu proyector y pantaya mas grandi cu normal y cu pelicula cu ta pasa horizontal bo dilanti. Un di e condicionnan den un sala IMAX ta e modelo di stadion, pa ningun cliente no stroba e bista di otro.
Pa loke ta Aruba, ey e trabounan ta avansando rapido, aunke for di schedule debi na e pandemia. Ta depende di varios compania di afo cu mester a bin pa instala ekipo- y mueblenan nobo pa e teatro. E diferencia entre Corsou y Aruba ta cu na nos hermana isla a combina dos sala den un solo IMAX na Punda mientras cu aki na Aruba a construi henter un compleho di entretenimento nobo, cu 10 sala, cu un sala IMAX, un piso completo di restaurant y espacio pa muchanan por hunga. Den e siguiente simannan lo finalisa e proyecto aki, situa riba Sasakiweg.
MetaCorp e aña aki ta celebra 100 aña di existencia. Den esey a enfoca hopi riba inicio di nan negoshi, esta cine, cu a start na aña 1920. Como tal, a percura pa renoba teatronan existente, manera esun na The Movies@Marketplace, a introduci IMAX den e completo completamente renoba di The Movies@Punda na Corsou, a renoba y añadi dos sala VIP na The Movies@Otrabanda, a renoba y habri The Movies@Principal na San Nicolas, a construi di nobo y habri The Movies@Drive In y awo ta casi cla cu e proyecto grandi di The Movies@Gloria riba Sasakiweg cu e tecnologia IMAX.


text:
ORANJESTAD, Aruba - 23 juni 2020
Noticia falso ta circula.
Departamento di Salud Publico a tuma nota di un rumor insistente cu ta circulando y cu no ta cuadra cu berdad.
Como e departamento cu durante e crisis aki a percura pa trese tur informacion alcaso sin sconde nada, comunidad por ta trankilo y sa cu DVG no ta sconde nada.
Pa loke ta e rumor circuando riba posibel 2 caso positivo nobo di Covid 19 cu DVG ta sconde, nos kier declara enfaticamente cu e rumor aki ta completamente falso y ta lamenta cu asta nomber y fam di personanan ta wordo menciona.
Algun dia pasa tambe a circula un otro rumor di caso positivo den hospital. Esaki tampoco tawata berdad. Hospital tin su proceduranan interno cu nan ta sigui ora un persona bin di exterior y mester wordo interna den hospital. Esaki no nifica cu e persona tin Covid-19, e persona ta wordo isola pa descarta tur otro virusnan cu ta existi.
Como un departamento responsabel, comunidad por ta trankilo cu nos ta traha pa cuida salud di henter comunidad. Cualkier situacion cu por surgi di cual por tin efecto riba salud di nos comunidad, DVG lo duna tur informacion necesario na un manera transparente y responsabel.


text:
- un prueba di identificacion valido, sea un paspoort, cedula of rijbewijs
- pa persona cu no ta naci na Aruba:
- un prueba di identificacion valido
- un permiso di estadia
Renoba foodhandlers pas (carchi berde)
Descripcion
Pa renoba e carnet di salud pa foodhandlers mester raporta dies dia prome cu e fecha cu e ta caduca. Dentro di dos dia mester entrega e cultivo fecal (excremento) na laboratorio. E control ta consisti di tumamento di e cultivo di excremento (sushi humano). E carnet di salud ta valido pa un aña.
Unda pa pidi'e? / Mas informacion na
Servicio pa Combati Malesa Contagioso (Dienst Besmettelijke Ziekten), Seccion Foodhandlers
Kico mi tin di hiba cu mi?
Cuanto e ta costa?
Cuanto tempo ta dura pa hay'e?
Dos siman.


text:
Balashi – Diadomingo anochi den careda di 10’or informacion a drenta cu un auto a bolter, esaki tawata na altura di e brug bieu di Tele Aruba.
Informacionnan adicional a indica tambe cu e auto aki lo a dal otro auto mas pariba y bay.
Na yegada polis ta topa cu un Suzuki Vitara (jeep). E momento eynan ya e tawata ariba su wielnan bek. Velocidad halto muy probablemente ta e causa cu e lo a perde control y bolter.
Den e auto tawata tin dos ocupante. Un di nan a ricibi un kap basta grandi na cabes y e otro tambe a ricibi sla di cabes.
Pa algun rato e trafico bayendo Oranjestad y esun bayendo pa San Nicolas a stagna, pa motibo cu e rotonde di Pos Chikito a wordo cera te cu 5’or di mainta.
Dos ambulance a presenta y a transporta ambos ocupante pa hospitaal.


text:
ORANJESTAD – E master plan pa desaroyo nobo riba e tereno di waf na Oranjestad ta trahando hunto cu otro proyectonan den cercania pa asina alcansa un harmonia den henter e waterfront di nos ciudad capital. Detayenan preliminario di e proyecto a keda presenta diahuebs ultimo durante e Cruise Symposium Aruba, un evento cu Aruba Tourism Authority a organisa pa informa y educa stakeholders den e industria di turismo crucero.
Lex de Ridder, Chief Commercial Officer di Aruba Ports Authority, tabatin e presentacion na su encargo y a duna di conoce cu den e proximo dos luna, lo trece dilanti e propuesta completo na esnan concerni y publico en general. Teniendo na cuenta aspectonan importante manera kico ta loke producto Aruba tin mester y por sostene, ta buscando e mezcla corecto pa trece un dinamica nobo na e area.
Ta trata di 20 hectarea di tereno, di cual ta propone pa 40% ta destina como parke y areanan berde, 10% ta espacio publico pa cana, sinta y move y 50% lo ta propiedad inmobiliario cu diferente uzo. E ultimo aki lo mester sigui guidelines stipula dor di Aruba Ports Authority cu ta dicta grandura y estilo, entre otro. De Ridder a splica tambe cu a acerca esnan encarga cu proyecto di Bushiri Beach y cu e propietario nobo di MarAzul pa yega na un cooperacion cu lo maximalisa e atractivo di e waf di Oranjestad pa e industria crucero.
De Ridder a papia den su presentacion tambe riba e importancia di keda ‘on track’ den e proyecto cu lo tuma entre 10 pa 15 aña pa keda completa. “Na prome luga ta importante pa bin cu un plan pa sa unda bo ta bay, pero tambe cu bo ta desaroya e hermentnan cu otro desaroyadornan mester sigui pa keda riba mesun liña,” asina e ehecutivo a splica. “Nos ta trahando riba tur esey pa tin un ehecucion responsabel cu Gobierno y APA por dirigi, cual ta hopi importante den henter e maneho.”
Aruba Tourism Authority tambe ta forma parti di e socionan cu APA ta traha di cerca cu n’e pa asina inclui e vision cu tin pa Aruba mantene su mes como un di e destinonan mas gusta den Caribe pa e liñanan di crucero y haci e experiencia pa e turista, uno cada bes mas agradabel y unico. Aruba Cruise Symposium ta un evento anual cu ta conta cu e participacion di autoridad, tour operators, tour guides y vendors cu ta forma parti di e industria di turismo crucero riba nos isla.


text:
Dicon a hisa e franchise?
Tabata rekeri esaki den e Ordenansa Nacional di Pensioen General (LAP) cu entrante 1 di januari 2012 a bay na vigor. Door cu pa APFA ta conta e areglo transitorio, no tabata mester a adapta e franchise di biaha. Awo cu e edad di pensioen a hisa, APFA mester cumpli cu LAP. E franchise mas halto ta percura pa e areglo di pensioen ta cuadra cu e reglamentonan fiscal di e Ordenansa Nacional di Impuesto di Entrada. E suma ta haya su origen for di e suma di AOV, cu ta conta pa calcula un pensioen rasonabel. Tambe e Ordenansa Nacional di Pensioen General ta sali for di un franchise di Awg.17.616,00.


text:
Bo ke engrandesé bo chèns pa hasi negoshi di un forma eksitoso? Sigui nos via ‘Facebook live’ dia 15 di yüli.
KvK Academy ta un treinen di Kámara di Komèrsio pa empresarionan ku ta bai kuminsá. Ku e treinen akí e empresario ta hasi su chèns pa hasi negoshi eksitosamente mas grandi.
Treinernan ku hopi eksperensia ta duna den 11 módulo tur hèrmènt pa duna forma na bo empresa i kontinuá eksitosamente kuné. E ronda nobo di lès ta bai kuminsá atrobe na luna di ougùstùs 2021. Pa splika kiku e lèsnan aki ta enserá un seshon ‘live’ di informashon ta tuma lugá riba Facebook dia 15 di yüli for di 18:00 – 19:00. Durante e seshon akí ta anunsiá e fecha di inisio i tambe nos ta duna informashon general tambe tokante por ehèmpel e gastunan i kua ta e dianan ku e treinennan lo tuma lugá. Banda di esei potensial partisipantenan por siña konosé e treinernan i haña informashon tokante e módulonan. Esaki ta e oportunidat ideal pa hasi pregunta, i e ta konta pa ‘start-ups’, hendenan ku ta orientando nan mes riba tereno di empresariado, pero tambe pa empresanan eksistente ku ke oumentá nan konosementu pa loke ta trata sierto tópikonan relevante.
Nos ta invitá tur posibel partisipante pa sigui e seshon ‘live’ akí i pa partisipá aktivamente pa medio di hasi pregunta via e ‘live chat’ dia 15 di yüli.
Sigui nos ‘live’ i bo tin chèns pa gana un lugá grátis den KvK Academy!


text:
(CiberCuba) – E organisacion no gubernamental Cubano ‘Ahora Si’, dedica na e lucha pa e derechonan di e comunidad LGBTQ+ na e isla, a cuminsa un campaña como respuesta na e decision di Ministerio di Educacion (MINED) di pospone pa un tempo indefini e implementacion di e programa di educacion cu enfoke di genero y derechonan sexual, cu lo mester a cuminsa e aña escolar aki na e scolnan.
Segun e organismo a anuncia, e programa di educacion integral den sexualidad cu enfoke di genero y derechonan sexual y reproductivo den e sistema nacional educativo no por wordo aplica pa aworaki door di e situacion economico y epidemiologico di e pais, cu a impedi e garantia di produccion di buki y materialnan di trabao, manera por ehempel e preparacion di e docentenan.
E plataforma ‘Ahora Si’ a comparti riba nan rednan social un carta dirigi na Minister di Educacion, Ana Elsa Velasquez, den cual nan ta exigi pa pone un fecha concreto pa cuminsa implementa e programa. Tur persona interesa por firma e carta.
E ONG tambe ta demanda pa MINED introduci e programa nobo haciendo uso di e infrastructura nacional cu ta existi na Cuba, manera e lesnan via television y e softwarenan educativo, como tambe otro vianan creativo cu ta apoya enseñansa durante e situacion crea pa e pandemia.
Den opinion di ‘Ahora Si’, su aplicacion den e scolnan Cubano ta hopi importante pa e “repercusion cu tin, na un nivel micro y macrosocial, den tema di igualdad di genero, e no discriminacion, e prevencion di embaraso hubenil y e enfermedadnan di transmision sexual”, entre otro.
E programa di educacion cu enfoke di genero a keda aproba pa e Resolucion 16 di e aña aki di e MINED, y ta forma parti di e tercer perfeccionamento di e sistema nacional di enseñansa.


text:
WILLEMSTAD – Diabièrnè 19 di maart 2021 alrededor di 21.53’or, un unidad policial durante nan patruya den área di Batavierwijk a tende zonido di tiro for di un arma di candela.
Di ripiente Polis a mira un hòmber core sali for di Bergweg, cruza dilanti di e vehículo policial y drenta un hanchi den besindario.
Mesora Polis a drenta Bergweg y topa cu un vehículo porta habrí y un hòmber bentá abou cu diferente herida di bala n’e parti ariba di su curpa.
Personal di ambulance cu a presentá n’e sitio no por a haci nada mas p’e víctima. Dokter di Polis a constatá morto di e hòmber Nichael M.A. Richards nacé na Còrsou 8 di decèmber 1999 (21 aña). Riba orden di Ministerio Publico a confisca e curpa pa mas investigacion.


text:
Oranjestad – Minister Xiomara Maduro a firma hunto cu Minister Andin Bikker un protocol pa un Proyecto Piloto di seis luna entre Gobierno y companianan di seguro pa introduci un comprobante digital di seguro di auto.
E companianan di seguro, Ennia, Citizens, Guardian Group a uni y hunto cu Gobierno di Aruba por medio di Cuerpo Policial, Ministerio Publico, Departamento di Impuesto y e compania INSight Insurance Platform, a traha riba un proyecto piloto pa asina ofrece un comprobante di seguro di auto den un forma digitalisa. Di e manera aki ta bira posibel pa e asegurado por comproba na un manera mas facil, eficiente y sigur dilanti autoridad cu e tin un seguro valido pa su vehiculo di motor. E proyecto di comprobante digitalisa di seguro di auto lo crea eficiencia den e proceso pa yega na haci pago y haya plachi number di auto y lo yuda Cuerpo Policial tambe cu e control di documentacion necesario pa usuario di e careteranan di nos Pais. Aparte di e tres companianan di seguro, e intermediarionan di seguro Bsure y Boogaard Assurantiën tambe ta participa den e proyecto piloto aki.
Un paso mas lew den direccion di digitalisacion
Minister Xiomara Maduro durante su discurso a gradici e ehecutivonan di e companianan di seguro, Ennia, Citizens, Guardian Group, INSight Insurance Platform, y a gradici tambe Cuerpo Policial, Ministerio Publico y Departamento di Impuesto pa tur e trabaonan haci pa por a haci e proyecto piloto di comprobante digitalisa di seguro di auto un realidad. E proyecto aki ta hiba Aruba un paso mas leu den e direccion di digitalisacion y pesey ta pas den e vision di Gabinete Wever-Croes riba e tereno di e-government na bienestar di nos Pais.


text:
Kico ta e malesa di Alzheimer?
E malesa di Alzheimer ta un malesa di celebro cu ta incurabel y den cual cel nan den diferente parti di e celebro ta stop di funciona y a degenera. Esaki ta e causa e demencia. E malesa aki a wordo nombra na e dokter Aleman Alois Alzheimer cu den comienso di siglo 20 a descubri cambionan den e celebro di persona cu e fayece cu demencia.
E malesa di Alzheimer ta incurabel y progresivo. Aunke tin hopi research haci riba diferente aspecto di e malesa aki ainda e causa exacto y un tratamento completo no ta conoci. Algun symptoma ta cu e persona ta lubida, cambio den personalidad, desorientacion, dificultad cu expresion verbal / uzo di idioma. E sindroma di demencia no ta causa directamente cu un persona ta fayece, pero indirectamente si esaki ta e caso. Dor di e daño progresivo den e celebro ta bay experiencia cada biaha mas problema den e funcionamento tambe di e diferente organo nan. Esaki lo por conduci cu e persona ta fayece. Por download e brochure Malesa di Alzheimer (PDF) aki.
Mundialmente pero tambe na Aruba ta wordo papia di un aumento di e cantidad di persona cu ta envehece. E grupo aki tin mas riesgo pa desaroya malesa cronico manera e sindroma di demencia. Un porcentahe di 70 % di e grupo cu tin demencia tin e demencia tipo Alzheimer. Hopi biaha esaki ta cuminsa cu problema chikito di memoria, e persona ta bira menos activo y por ripara cu e ta reacciona menos liher. E dificultad nan aki ta hopi parecido cu e dificultadnan cu por experiencia dor di e envehecimento normal. Un diferencia grandi ta cu e problemanan relaciona na un demencia ta progresivo y ta aumenta den intensidad.
Diferente fase di demencia
E malesa ta dura mas of menos 7 aña desde cu tin un diagnosis, esaki ta un promedio. E manera cu e malesa ta desaroya cu diferente pa cada persona, pa un persona esaki por ta 2 aña y pa otro por ta 15 aña. Aunke e malesa ta pa cada persona diferente por distingui 3 fase den e malesa aki.
E prome fase: problema cognitivo
Lubidamento, desorientacion, cambio den personalidad y un cambio den e velocidad cu ta reacciona ta mayoria biaha e prome señal di un malesa Alzheimer. Hopi biaha e persona ta manera sin smaak, menos spontaneo y ta slow den mantene informacion nobo. Den e fase aki e persona ta capaz di funciona independiente sigur na momento cu ta trata di abilidadnan mas simpel. Pero mayoria biaha nan mester toch di cierto guia verbal. Por ripara cu e expresion verbal ta bira menos. Hopi biaha e persona mes ta trata di camufla e dificultadnan aki. Pa nan mes por ta un iritacion of sufrimento pa experiencia cu tin dificultad.
E di dos fase
E dificultadnan ta visibel y por nota durante e funcionamento cu e persona ta experencia problema. E memoria pa informacion recien ta hopi afecta siendo cu e memoria pa informacion di e pasado ta basta bon manteni ainda.
E di tres fase
Durante e ultimo fase aki e malesa a bai cu parti grandi di e personalidad y capacidad di e patient. Pa e por sobrevivi e persona mester cuido durante henter e dia. Banda di e symptoma nan cognitivo awor tin tambe hopi problema fisico, por ehempel incontinencia, dificultad pa mobilisa, dificultad pa kauw y guli, e persona tin mas riesgo pa pulmonía y otro infeccion, e halamento di rosea ta duna dificultad esaki vooral cerca persona cu ta riba cama henter dia. Inevitablemente esaki nan tur ta conduci na e fase final di e persona su bida, caminda cuido palliativo ta necesario.


text:
Tuma kontakto ku nos
Kontakto
Tuma kontakto ku nos via di e formulario di kontakto. Ku plaser nos koleganan lo sigui asistí bo. Tambe ta posibel pa manda un e-mail, esaki por via di info@adcnv.com. Bo ta preferá di bèl nos? Esaki por na +599 9 434 5100.
Reakshon
Kompartí bo opinion ku nos di kiko nos ta hasi bon i kiko por mihó. Nos ta investigá tur posibel reklamo via di un proseso interno, pero no duda den aserká nos ku sugerensia òf kòmplimènt.
Analytisch Diagnostisch Centrum
Heelsumstraat 55
Kòrsou
T: (599 9) 434 5100
E-mail: info@adcnv.com
E-mail: info@adcnv.com


text:
Gwendeline van Trigtrojer cu ta miembro di Quota a splica cu ta di 32 aña cu ta haci esaki pa conscientisa e pueblo di Aruba riba e importancia di nan oido.
Quota Club di Aruba, a pone un siman completo pa e pueblo di Aruba bin y pasa pa controla nan oido completamente gratis. Aunke nos ta den un pandemia, e zonido ta aun mas duro y e t’ey pa keda pa semper y nos tin cu cuida for di dje. Esey mes ta trece cu ne, pa persona cu deficiencia di oido ta hacie dificil pa nan na momento cu bo ta papia cu un tapa boca bisti e persona cu problema cu su oido no lo comprondebo bon.
T’asina importante pa controla bo oido trempan p’asina bo por sa como persona unda bo ta para tocante bo oido. Y por cuminsa traha riba dje. Oido malo ta asina dificil pa comunica cu otro hendenan rond di nos, y hopi biaha esaki ta trece cu ne hopi problema familiar cu ta rond di nos tur ora y na nos trabou.
P,esey Qouta Aruba, ta ofrece e campaña di kibra silencio pa test oido gratis y kier encurasha tur hende pa haci esaki den e siman di october 11 pa october 15 evtest no ta haci dolor y ta haya e resultado mesora Qouta, kier a gradici tur e instancianan cu a coopera pa haci esaki posibel pa haci mas test.
Sibo ta desea pa haci test na e instancia mas cerca dibo cu ta na the specialist of na Fepo por yama na 5831016 cu ta situa na Engeland 6
Na final, a haci un suplica na tur mayor pa hiba boso yiunan cu ta keda exponi na muziek duro pa bay haci un test pa tur siguridad.


text:
Den parti I nos a keda unda pa mayoria di hende homber generalmente sex ta sumamente importante, y no solamente pa e sensacion fisico. Nan tin e expectativa di sex como parti fundamental di nan relacion. Awor, si nos sali for di punto di bista di “trata e otro manera abo kier wordo trata”, e hende homber lo por conclui cu dunando e hende muhe solamente sex caba, e lo cumpli tambe cu e hende muhe su expectativanan. Pero esaki mayoria bes no ta e caso, y aki ta unda cos hopi bes ta bay robes.
Pa un hende muhe – atrobe: generalmente – locual ta sumamente importante no ta sex, sino: Afeccion, preferiblemente demostra di manera explicito.
Mayoria hende muhe tin inhibicion ora ta trata di sex, door di e manera con nan a wordo lanta.”
Dicon? Pa esaki nos mester bay bek den tempo. Mayoria hende muhe tin inhibicion ora ta trata di sex, door di e manera con nan a wordo lanta. E principio moralista, cu muhenan no mag di ta ‘criaturanan sexual’ por wordo mira entre otro den e hecho cu for di chikito un mucha muhe subtilmente ta wordo prepara pa ta un ‘mama’, mientras ainda nan no ni conoce bida, ta wordo encurasha pa hunga cu popchi cu wieg, tetero etc., y tambe den e hecho cu un mucha muhe for di chikito ta wordo reclama pa su manera di bisti: “Un mucha muhe decente no mag di bisti provocativo...” etc. E principionan aki a hinca den hopi hende muhe un sentimiento di culpabilidad y berguensa di tal magnitud, cu te na grandi, casa cu yiu, ainda nan ta sinti incomodo cu nan curpa y nan sexualidad y ta sinti cu nan no mag di expresa nan mes ni disfruta di placer, sin cu nan lo wordo yama pa e afamado palabra cu ta cuminsa cu P. Di otro banda y den comparacion cu hende hombernan, muhenan si tin ‘permiso’ pa expresa emocionnan - por ehempel yora - libremente y abiertamente.
Un hende muhe generalmente ta desea di sinti stima, special, aprecia, desea etc. y door di sinti esaki e ta wordo inspira pa ta mas intimo cu su pareha.”
Pa e motibo aki, e manera con muhenan ta expresa emocionnan, p.e. amor, aprecio, gratitud etc., generalmente ta diferencia di esun di hende homber. Un hende muhe generalmente ta desea di sinti stima, special, aprecia, desea etc. y door di sinti esaki e ta wordo inspira pa ta mas intimo cu su pareha. Esaki ta pakico gestonan diario di afecto, manera caricia, brasa, sunchi, y otro detayenan romantico manera bis’e cu bo ta stim’e, cu e ta bunita/sexy, ta importante pa mayoria hende muhe. Na unda pa un homber kizas esaki ta conta dimes, pa un muhe ta importante pa un homber vocifera esaki. Motibo principal pa infidelidad den hende muhe generalmente ta falta di (demostracion di) afeccion.
Como Love Coach di parehanan, e keho mas frecuente di homber ta falta di sex, of sex cu ta sinti manera e ta wordo duna ‘obliga’, sin smaak. Den contraste, e keho mas frecuente di muhe ta cu e homber no ta afectuoso, no ta romantico, no ta bis’e cu e stim’e, etc. pues, den conclusion, ambos no ta sinti nan mes stima, aprecia, balora etc.
Importante pa abo por sinti’bo satisfecho den bo relacion, ta pa duna di bo parti pa cumpli cu e necesidadnan di bo pareha. Esaki ta conta pa tanto e hende homber como e hende muhe.”
Importante pa abo por sinti’bo satisfecho den bo relacion, ta pa duna di bo parti pa cumpli cu e necesidadnan di bo pareha. Esaki ta conta pa tanto e hende homber como e hende muhe. Claro, cu un hende homber tambe lo aprecia un: “mi ta stima’bo”, “danki”, “mi ta aprecia esaki”, “bo ta nechi/sexy”, y un muhe tambe lo disfruta di un bon encuentro sexual, pero gestonan di afeccion solamente no lo satisface e necesidad principal di un hende homber, mescos cu sex so no lo satisface e necesidad principal di e hende muhe.
Food for thought:
Un homber cu no ta haya sex no ta ta sinti stima, aprecia, balora, desea etc. y no lo sinti motivacion pa demostra afeccion.
Un muhe cu no ta haya demostracion di afecto no ta sinti stima, aprecia, balora, desea etc. y no lo wordo inspira pa haci sex.
Una bes cu bo compronde esaki, e resto ta hopi simpel.
Tip pa e hende homber: Demostra bo pareha e afeccion cu e mester, y bo lo haya e sex satisfactorio cu abo mester.
Tip pa e hende muhe: Duna bo pareha e sex satisfactorio cu e mester, y bo lo ricibi e demostracion di afeccion cu abo mester.
Esaki lo percura pa un conexion constante entre boso dos como pareha.
Si berdaderamente bo ta stima y balora bo pareha, mi ta asumi cu bo lo kier wak e feliz y satisfecho, y cu abo lo kier hunga un rol principal den esey.”
Un relacion ta un ‘give and take’: comunica frecuentemente tocante bo expectativanan, y haci un esfuerzo sincero pa cumpli cu expectativanan di bo pareha. Y mi no ta bisando esaki den sentido manipulativo. Si berdaderamente bo ta stima y balora bo pareha, mi ta asumi cu bo lo kier wak e feliz y satisfecho, y cu abo lo kier hunga un rol principal den esey.
Pa mas tips con pa mehora comunicacion y conexion di pareha, sintoniza Love Talk, den cual ami hunto cu mi colega Julisa Arends-Hoevertsz ta trata temanan di bida y relacion y After Dark, den cual nos ta trata temanan cu tin di haber cu intimidad y sexualidad. Pa fechanan, luga, horario y topiconan, like mi Facebook page: DS Love Coach
.


text:
WILLEMSTAD - E seis agente polisial, ku tabata drenta den kas di hende hasi komo sifuera ta inval nan ta tene, tabata bai ku sèn i droga ku nan haña. Den e kaso aki e droganan konfiská na vários okashon tabata mariwana. E loke a resaltá ta ku den un kas ku nan a drenta, e sèn konfiská tabata asina tiki ku nan no por a repartí esaki entre nan. Nan a disidí pa kumpra kos pa nan “coffieclub”.
E agentenan di fam Balyn, Janga, Rodriquez, Dorand, Overman i Tomsjansen ayera presentá den korte pa ladronisia/malversashon di plaka i droga konfiská, falsifikashon di prosèsverbal, uso di poder komo agente polisial. Nan a drenta den seis kas konfiská droga i plaka i no a entrega esaki.
Tur esaki a sosodé dia 17 i 18 sèptèmber 2020. E promé adrès ku nan a bai ta na Sto Domingoweg. Nan a bai na e kas i tira inval 12:30 di mardugá. Nan a bai ku droga i mariwana. Despues di a sali e kas ei, e akusadonan a bai repartí e sèn dilanti misa di Sta Maria. Kada un ta bisa di a haña un otro suma di plaka. Tambe ku ta 300 florin nan a konfiská na e kas i no 3000 florin manera e doño di kas ta bisa. Pero ora tende kiko kada un a haña, e sèn no ta yega e suma di 300 florin. Den e kaso aki Janga a bisa di a pone e sèn bek.
E di dos adrès tabata Seru Fortuna. Aki nan a haña mariwana i tambe un sparpòt. Rodriquez a habrié. Nan a kore bai lugá di parker di Kooyman na Jan Noorduynweg pa repartí e sèn. Komo ku tabata tiki sèn, úniko agente polisial femenina den e “ploeg”, Dorand a bisa ku e sèn lo bai pa nan “coffieclub”. Su siguiente dia el a kumpra kòfi, te, habon laba tayo etc pa nan usa. Dorand a bisa e kosnan a sali 86 florin. Na e kas aki, Overman a ranka e kámara bai kuné. El a tira e kámara despues afó, pasombra el a kere ku tabata su pertenensia.
Nan a bai Balataweg. E abitante a bisa ku el a tende un klap na porta i tende gritu di polis. Nan a bai ku 340 florin.
Na Daimarieweg e abitante tabata hungando playstation i a tende bochincha. E abitante mes a bisa e polisnan ku e tin kokaina i mariwana den su poder. Nan a bai ku sèn. Aki nan a drenta den tres kas riba e tereno. Na un dje otro kasnan nan a bai ku 200 florin ku tabata den maleta i 100 florin den lachi di kas. E abitante ta eksigí pa haña su sèn bek.
Na Montaña Rei nan drenta kas i bai ku tres saku di mariwana. Den kaya Stripan esaki a keda te na un intento. Nan a brua e kas, pero no a haña nada.
E agentenan Janga, Rodriquez i Balyn a konta tur kos ku nan a haña durante e invalnan, i nan tabata duna e lider dje tim ku ta Overman. Tin biaha nan no ta wak e sèn òf droga. NOTA: E texto ta scirbi na Papiamento fonetico di Corsou.
WILLEMSTAD - Ayera ITS Caribbean & Latin America a lansá e promé “Smart Bus Stop” aki na Kòrsou. E “Smart Bus Stop” ta hasi biahamentu ku transporte públiko aun mas agradabel.
WILLEMSTAD - Ayera ofisialmente medidanan nobo relashoná ku COVID-19 a drenta na vigor. Un di e medidanan aki ta e uso di “QR CODE” na sitionan di rísiko haltu i kaminda tin bailamentu. Funshonarionan di e tim di kàntròl a sali kaya i a pasa na vários establesimentu kaminda normalmente sa tin aglomerashon di hende i tambe bailamentu. A indiká ku komo ku ayera tabata e promé dia, a pasa na e sitionan i wak si e kòntròl ta tuma lugá, i si e ta tuma lugá di forma korekto. Despues di ayera si lo bai kuminsá tuma medida kontra di esnan ku no ta kumpli ku e uso i kontrol di “QR Code”. NOTA: E articulo ta scirbi den Papiamento fonetico di Corsou.
WILLEMSTAD - Fiskal a pidi un kastigu total di 14 aña kontra di tres agente polisial pa akto di ladronisia, mal uso di nan poder, i falsifikashon di prosèsverbal. Ta trata dje agentenan polisial Overman, Tomsjansen, esun femenina Dorand. E tres agentenan polisial aki ta for di e grupo di seis ku dia 6 òktober tabata den korte pa mesun akto ariba proba. E tresnan ku a basha bou promé den e kaso aki, nan kaso a keda trata kompletamente dia 6 di òktober, i ayera tabata dia pa fiskal pidi kastigu pa e tres sobra nan. E tres akusadonan aki ta ser konsiderá esnan ku ta bini ku plan pa drenta den seis (6) kas, kaminda nan sa ku tin bendementu di droga i ku tin bastante sèn kèsh presente.
WILLEMSTAD - E mundu médiko aki na Kòrsou no ta masha kontentu ku Minister di Salubridat, Medioambiente i Naturalesa, sra. Dorothy Pietersz-Janga, esei pa motibu di sierto ekspreshonnan ku el a hasi i ku ta peligroso. T’asina ku den kurso di ayera a sali un karta sostené pa representantenan di e mundu médiko aki na Kòrsou, manera e.o. Asosiashon di Spesialistanan, Asosiashon di Dòkternan di Kas, di Staf Médiko, Asosiashon di Profeshonalnan Médiko den Servisio i tambe Dr. Duits, i por bisa ku básikamente su koleganan ta refutá e loke el a deklará algun dia pasá.
WILLEMSTAD - Promé minister Gilmar Pisas a anunsiá desishonnan den kuadro di medidanan pa kontené i kontrolá Covid-19. Entrante djamars otro siman 19 di oktober e ‘toque de queda’ ta bai kuminsá un ora mas lat. Na lugá di 12’or ‘toque de queda’ ta kuminsá 1’or di mardugá i ta dura te 4:30 a.m. Sr. Pisas na algun okashon a lamentá e forma ku hendenan den komunidat ta reakshoná sin ku ni sikiera a skucha òf lesa kompletu loke gobièrnu ta bini kuné.
WILLEMSTAD - Ayera mainta Kòrsou a registrá otro kaso di asesinato. Di seis pa aña 2021. E homber ku tabata sinta den su vehíkulo a keda sefta ku bala.Ayera mainta alrededor di dies pa dies, Sentral di Polis a haña informashon di un habitante ku e la tende zonido i dalmentu di porta di outo den e área di Tera Kòrá i a nota ku tin un vehíkulo para mei mei di kaminda. Mesora a dirigí unidat polisial na e sitio, kaminda nan a haña un SUV ku un persona di sekso maskulino aden i e tabatin herida di bala prinsipalmente na e parti ariba di su kurpa. Na e momentu ei, ainda e vehíkulo tabata sende.


text:
EXITOSO CONFERENCIA VIRTUAL DI ATCA
ORANJESTAD- E siman aki ta tuma luga e di 30 edicion di Annual Tourism Conference Aruba (ATCA) via e platforma online YouTube.
Esaki a sosode diamars dia 30 di maart unda parti merdia a habri e conferencia cu e Himno di Aruba, canta y toca door di e conocido Etty Toppenberg. Despues e director di A.T.A. pa e mercado Norte America Ed Malone a dirigi palabra di bonbini na tur participante y a wordo comparti entre otro e importancia di ATCA pa cu e mercadeo di turismo procedente di Norte America cu ta nos mercado principal. Presentation cu mensahenan clave di CEO di A.T.A. Ronella Croes, CMO di A.T.A.Sanju Luidens-Daryanani y Tisa LaSorte CEO di AHATA a wordo comparti. Ademas e participantenan a wordo presenta cu e ultimo desaroyonan di Aruba Airport Authority door di CEO di AAA Joost Meijs y AAA Airline Service Dev. Mgr. Jo-Anne Arends.
Tambe a comparti mensahenan bon cla cu tur e actualisacionnan/rekisitonan cu Aruba ta exigi di un bishitante prome cu nan yega nos isla pa disfruta di nan vacacion. No obstante cu –debi na e pandemia- tin hopi restriccion pa a biahero – esaki no a stroba pa sigui produci y yama bonbini na e bishitantenan cu a scoge nos destinacion pa pasa nan vacacion.
Entre otro por a mira presentacionnan pa cu Media Strategy di e Director di Digital Marketing pa A.T.A. Norte America Lea Giaquinto, Communications & Messaging di The Concept Farm (advertising agency pa Aruba) pa medio di su Director Gregg Wasiak, y di The Zeno Group (PR agency pa Aruba) por a mira presentacionnan di Maureen Murray pa cu Relacionnan Publico y Katie Rie cu a papia di Social & Influencer marketing.
Finalmente Kim Riddle cu ta e A.T.A. Business Dev. & Sales Mgr. pa Central US a presenta un sales update pa cu e mercado di Norte America.
KICO TA ATCA?
ATCA ta e Annual Tourism Conference Aruba cu ta dirigi riba e mercado di Norte America y ta un di e conferencianan mas importante pa cu Aruba su turismo procedente for di e Area di Norte America. ATCA su obhetivo, ta pa brinda posibilidad pa reforsa e conocimento di Aruba na e ehecutivonan y pa sigui traha riba e relacionnan cu e socionan, enfocando asina riba oportunidadnan cu por enrikece nos mercado turistico. Debi na e situacion actual, ATCA a wordo teni digital via a plataforma YouTube.
RECUPERACION DI NOS TURISMO
Durante su presentacion, Ronella Croes a laga sa cu e plan pa 2021 ta pa recupera e total di bishitantenan pa nos isla entre 45% pa 60% y mescos tambe pa loke ta trata e tourism credits (loke e turista ta laga atras den nos economia) cu 45% pa 60%. Tambe pa loke ta turismo crucero ta pa recupera esaki entre 25% pa 50%. Tur compara cu 2019.
E aña aki tawatin un total di 156 participante registra, di cual 20 di nan ta companianan di operadornan di tour cu ta conta cu un total di 38 participante.


text:
Oudeschoolstraat/Middenweg – Dialuna anochi den careda di 9’or polis a bay ariba e crusada di Oudeschoolstraat cu Middenweg o sea patra di ex Bon Bini Bazaar, pa un accidente di trafico.
Por a mira cu polisnan mester a desvia trafico, debi cu un di e vehiculonan a keda memey caminda.
Na prome instante a papia cu un di e chauffeurnan lo por ta herida, debi na e impacto duro.
Ta trata di un Nissan March y un stationwagon.
Na e sitio nos a compronde cu e stationwagon biniendo for di Middenweg no a duna preferencia na e Nissan March bayendo nort ariba Oudeschoolstraat.
Pues por bisa cu e stationwagon a subi e crusada y ta dal e Nissan March cu a sigui core algun meter y stop.
Eynan e dama na stuur hopi spanta e keda keto sinta den e auto pa algun rato, door di e susto.
Daña material ta considerabel y takelwagen mester a wordo solicita pa move e autonan for di caminda.


text:
Dialuna atardi pa mas o menos 6:20 central di polis ta wordo notifica door di personal di IMSAN , cu un mucha homber di 15 aña a yega cu herida di bala den su man.
Central ta despacha patruya di polis pa IMSAN.
Recherche y slachtofferhulp tambe a wordo poni na altura.
Recherche a cuminsa cu su investigacion pa sa na kico exactamente a tuma luga y na unda .
E hoben a ser transporta pa hospital y su condicion ta stabiel.
Cuerpo policial ta haci un apelacion na esnan cu sa algo of a wak algo pa yama e tiplijn di polis cu ta 11141.
Bo ta keda anonimo.